Muhyiddin lancar DidikTV, saluran khas TV pendidikan

Perdana Menteri Muhyiddin Yassin hari ini melancarkan saluran khusus TV Pendidikan secara terestrial, DidikTV Kementerian Pendidikan Malaysia (KPM).Saluran itu yang pertama kali diperkenalkan, mula bersiaran hari ini, menerusi saluran 107 di MYTV, saluran 147 di Astro dan saluran ntv7 di TV Unifi, bermula 7 pagi hingga 12 tengah malam setiap hari.Ia merupakan antara usaha berterusan Kementerian Pendidikan (KPM), untuk meningkatkan akses pendidikan seluruh negara.Muhyiddin dalam ucapan perasmiannya berkata, DidikTV akan menyiarkan program-program yang berteraskan kurikulum dan kokurikulum KPM, selain berita mengenai dunia pendidikan daripada peringkat prasekolah hingga Tingkatan 6, program bercorak didik hibur (edutainment) serta kandungan yang dihasilkan oleh murid.Selain itu katanya, kandungan pembelajaran sepanjang hayat yang memberi fokus kepada nilai-nilai murni dan pembangunan karakter murid akan turut disiarkan.“Saya yakin bahawa DidikTV KPM akan dapat membantu pelaksanaan PdPR (pengajaran dan pembelajaran di rumah), khususnya bagi murid yang tidak mempunyai akses kepada pendidikan secara dalam talian. Ibu bapa juga boleh meluangkan masa untuk menonton DidikTV KPM bersama-sama anak-anak,” katanya.Jelasnya KPM mengambil inisiatif menghidupkan semula slot program TV pendidikan secara terestrial sejak pelaksanaan Perintah Kawalan Pergerakan (PKP) pada 18 Mac tahun lalu, sebagai usaha membolehkan murid mendapat bahan pembelajaran melalui televisyen, khususnya yang tidak mempunyai akses internet atau peranti yang sesuai.“Kerajaan sedar bahawa pendidikan merupakan antara sektor yang amat terkesan akibat pandemik Covid-19 yang melanda negara sejak awal tahun lalu. Keadaan ini merupakan satu situasi yang sukar, sehinggakan KPM perlu mengambil keputusan menutup sekolah semasa tempoh pelaksanaan PKP.“Apabila sekolah ditutup, pastinya pengajaran dan pembelajaran secara bersemuka di sekolah tidak dapat dilaksanakan. Namun begitu, KPM komited untuk terus menyediakan akses pendidikan kepada lebih lima juta murid bagi membolehkan mereka mendapat pengetahuan, kemahiran dan nilai yang diperlukan,” katanya.Bagaimanapun, katanya pelaksanaan PdPR secara dalam talian masih belum dapat dilaksanakan sepenuhnya dalam tempoh yang singkat, memandangkan kepelbagaian latar belakang murid-murid dengan ada yang tinggal di kawasan bandar, luar bandar ataupun kawasan pedalaman.Pada masa yang sama, Muhyiddin turut tertarik cara pengajaran yang dilakukan oleh Cikgu Arzman Saad bagi subjek Matematik Kertas 1, menerusi slot ‘Road to Success SPM 2020’ di saluran ntv7 yang disifatkan kreatif serta mudah diterima dan difahami oleh murid.“Saya juga difahamkan bahawa guru yang dijemput untuk mengajar adalah dalam kalangan guru yang berpengalaman bidang masing-masing, supaya kualiti pengajaran yang disampaikan adalah pada tahap yang terbaik,” katanya.Road to Success SPM 2020 sebelum ini disiarkan menerusi slot DidikTV di saluran ntv7, yang menjemput guru-guru pelbagai mata pelajaran bagi membincangkan teknik menjawab soalan Sijil Pelajaran Malaysia (SPM), bagi calon-calon peperiksaan.Jelasnya, program sebegini adalah sangat baik bagi membantu calon peperiksaan SPM yang akan mula menduduki peperiksaan pada minggu hadapan.Beliau turut melahirkan keyakinan ramai dalam kalangan warga pendidik mempunyai kemahiran dan kepakaran menyampaikan kandungan pembelajaran secara kreatif.“Tahniah kepada guru-guru yang begitu komited mendidik anak murid dalam apa jua keadaan,” katanya.


PH gesa kerajaan tangguh PRN Johor ekoran gelombang Omicron

Pakatan Harapan (PH) hari ini menggesa supaya kerajaan mempertimbangkan untuk menangguhkan Pilihan Raya Negeri (PRN) Johor berikutan peningkatan mendadak kes Covid-19 ekoran penularan varian Omicron sehingga mencatat angka mencecah 17,000 kes semalam.Dalam sebuah kenyataan Majlis Presiden PH berkata, mereka memandang serius berkenaan situasi ketika ini.“Demi memastikan keadaan ini tidak diperalatkan untuk tujuan politik maka kerajaan harus pertimbang untuk menangguhkan PRN Johor. “Sekiranya kerajaan enggan menangguhkan dan ingin memberi kelonggaran seperti negara Barat maka kempen terbuka termasuk ceramah harus dibenarkan. “Yang pasti perintah kawalan pergerakan penuh (total lockdown) tidak boleh dikenakan kerana terbukti gagal sebelum ini,” kata kenyataan yang ditandatangani Presiden PKR Anwar Ibrahim, Presiden Amanah Mohamad Sabu, Setiausaha Agung DAP Lim Guan Eng dan Presiden Upko Madius Tangau.Kerajaan memberi amaran sebelum ini bahawa Malaysia sedang berdepan gelombang baru Covid-19 berikutan penularan varian Omicron, selain varian Delta yang menyebabkan lonjakan kes tahun lalu.Bagaimanapun varian Omicron dilihat kurang teruk di mana kemasukan hospital dan kematian kekal berada di tahap rendah. Minggu lalu, Ketua Pengarah Kesihatan Dr Noor Hisham Abdullah memberi amaran kes harian mungkin mencecah 22,000 hingga hujung Mac depan dengan kadar penularan sebanyak 1.20.Semalam, kadar penularan di Malaysia adalah 1.47.Sebelum ini, PH berkata DAP dan Amanah akan bertanding menggunakan logo gabungan itu sementara PKR akan menggunakan logonya sendiri. Walaupun Anwar mengajak parti pembangkang termasuk Pejuang, Warisan dan Muda untuk bekerjasama dalam menghadapi PRN Johor, namun Pejuang berkata ia akan meletakkan calon menggunakan logonya.


Anwar 'tak berupaya' ketepi kluster mahkamah untuk jawatan Kabinet, kata penganalisis

Meskipun seorang perdana menteri mempunyai prerogatif melantik anggota Kabinet, kuasa Anwar Ibrahim terbatas kerana terikat dengan perjanjian bersama parti-parti lain semasa membentuk kerajaan, kata penganalisis.
Mazlan Ali dari Universiti Teknologi Malaysia (UTM) berkata, ini kerana kerajaan sedia ada bukan kerajaan Pakatan Harapan (PH) tetapi sebaliknya kerajaan yang tidak dapat dibentuk tanpa sokongan gabungan lain seperti Barisan Nasional (BN), Gabungan Parti Sarawak (GPS), dan Gabungan Rakyat Sabah (GRS).
"Anwar tidak boleh tentukan siapa wakil-wakil BN. Kalau BN tentukan Ahmad Zahid Hamidi (sebagai timbalan perdana menteri) Anwar kena terima.
"Jika tidak beliau akan dituduh melanggar perjanjian antara mereka," katanya kepada MalaysiaNow.
Anwar yang berjaya menjadi perdana menteri selepas disokong BN masih dalam perbincangan membentuk Kabinet.
Katanya, beliau sedang mempertimbangkan semua pandangan sebelum membentuk pasukannya untuk mentadbir negara.
Sebelum ini, pihak seperti Gabungan Pilihanraya Bersih dan Adil (Bersih) melahirkan kebimbangan mengenai cadangan oleh Umno untuk mengangkat presidennya, Zahid sebagai timbalan perdana menteri.
"Bersih menolak dengan tegas sebarang pelantikan wakil rakyat yang sedang menjalani pendakwaan jenayah ke sebarang jawatan Kabinet kerana hal yang demikian akan menjejaskan integriti kerajaan pimpinan Anwar dan mencemarkan reputasi negara kita.”
Zahid yang berjaya mempertahankan kerusi Bagan Datuk dengan majoriti tipis sebanyak 348 undi dibicarakan atas 47 pendakwaan jenayah pecah amanah dalam kes Yayasan Akalbudi.
Sebelum ini, beliau dibebaskan daripada 40 tuduhan rasuah berhubung isu visa luar negara namun pasukan pendakwaan mengemukakan rayuan kes tersebut.
Selain Zahid, Lim Guan Eng yang juga bekas setiausaha agung DAP dan Syed Saddiq Syed Abdul Rahman, presiden Muda juga berdepan kes mahkamah.
Lim yang juga ahli Parlimen Bagan itu berdepan kes rasuah membabitkan terowong dasar laut dan projek jalan utama di Pulau Pinang bernilai RM6.3 bilion.
Manakala Syed Saddiq yang berjaya mempertahankan kerusi Muar diarah membela diri berhubung kes pecah amanah bernilai RN1 juta.
Anwar baru-baru ini menegaskan seseorang individu tidak bersalah selagi tidak dibuktikan, satu kenyataan yang dilihat pemerhati sebagai alasan untuk melantik Zahid sebagai timbalannya.
Anwar dijangka melantik dua timbalan dengan seorang lagi ialah wakil Borneo yang akan dicadangkan oleh GPS.
Selain Zahid, nama lain yang disebut ialah Mohamad Hasan, timbalan pengerusi BN yang juga ahli Parlimen Rembau.
Menurut Mazlan, reputasi Anwar dan kerajaan sedikit sebanyak akan terkesan sekiranya perkara itu terjadi, namun katanya soal prinsip menjadi nombor dua kerana perdana menteri tiada kuasa mutlak.
"Kalau ikut manifesto, PH tidak mahu individu yang ada masalah integriti menyertai kerajaan, namun Anwar terpaksa tolak tepi perkara ini dan lihat perkara-perkara yang sesuai (dalam manifesto) untuk dilaksanakan," tambahnya.
Menurut Mazlan, Zahid sebagai presiden Umno berada dalam kedudukan yang sangat kuat ekoran aku janji yang diperolehnya daripada ahli-ahli Parlimen yang memberi mandat kepada beliau untuk menentukan siapa anggota Kabinet yang akan dicalonkan BN.
"Kalau presiden mahu calonkan dirinya (sebagai TPM), siapa berani lawan?" katanya.


Angka kematian Covid-19 kembali 2 angka ketika 52.6% populasi Malaysia lengkap vaksinasi

Jumlah kematian akibat Covid-19 dalam tempoh 24 jam lalu di negara ini berkurang kepada dua angka selepas kali terakhir merekodkannya dua bulan lalu.Kementerian kesihatan (KKM) menerusi perkongsian di https://covidnow.moh.gov.my memaklumkan sebanyak 99 kematian sebenar harian direkodkan dalam tempoh 24 jam iaitu sehingga 11.59 malam, 12 September.Sementara itu, jumlah melibatkan kes kematian tertunggak (backlog) yang tidak dilaporkan sebelum ini adalah sebanyak 292 kes.Perkembangan terbaharu itu menjadikan jumlah keseluruhan kematian akibat Covid-19 di Malaysia meningkat kepada 20,711 kes.Setakat semalam, 52.6% atau 17,177,911 individu melengkapkan vaksinasi Covid-19 di seluruh negaraKali terakhir jumlah kematian akibat Covid-19 di negara mencatatkan dua angka adalah pada 6 Julai lalu iaitu sebanyak 99 kes.Sementara itu, bagi kadar vaksinasi sebanyak 52.6% atau 17,177,911 daripada keseluruhan populasi di negara ini, telah melengkapkan suntikan vaksin Covid-19 mereka setakat semalam.Sebanyak 65.4% atau 21,372,276 pula telah menerima sekurang-kurangnya satu dos.“Bagi vaksinasi harian pula, sebanyak 227,476 dos vaksin diberikan semalam menjadikan keseluruhan dos yang diberikan menerusi Program Imunisasi Covid-19 Kebangsaan (PICK) meningkat kepada 34,488,051.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Thailand ranapkan impian Malaysia ke final Piala AFF

Juara bertahan Thailand menumpaskan Malaysia 3-0 pada perlawanan separuh akhir kedua Piala Persekutuan Bolasepak Asean (AFF) 2022 dalam kemuncak perebutan tempat ke final di Stadium Thammasat, malam tadi
Kemenangan itu menyaksikan kebangkitan Gajah Perang bimbingan Alexandre Polking daripada kekalahan 0-1 di gelanggang lawan untuk mara ke final dengan bergaya mengatasi Harimau Malaya menerusi kemenangan agregat 3-1.
Thailand akan bertemu dengan Vietnam di pentas final.
Tiga gol Thailand disumbangkan penyerang prolifik Teerasil Dangda pada separuh masa pertama sebelum pemain sayap Bordin Phala dan penyerang gantian Adisak Kraisorn masing-masing mencetak nama sebagi penjaring pada babak kedua.
Thailand menerima tentangan sengit Malaysia di awal 10 minit sebelum mula menguasai permainan dengan kerap menyerang menerusi kedua-dua bahagian sayap sebelum Teerasil gagal menanduk bola hantaran cantik rakan sepasukan dari sebelah kanan pada minit ke-13.
Penjaga gol negara, Ahmad Syihan Hazmi Mohamed kemudian bertindak cemerlang menepis percubaan jarak dekat Bordin pada minit ke-17 selepas menerima hantaran rakan sepasukan dalam kotak penalti.
Bagaimanapun, gawang anak buah Kim Pan Gon dibolosi jua selepas Teerasil bijak melompat di antara pemain pertahanan negara, Sharul Nazeem Zulpakar dan Dominic Tan untuk menanduk hantaran lintang cantik kapten Theerathon Bunmathan pada minit ke-19.
Susulan ketegangan perlawanan, kelantangan kedua-dua jurulatih di tepi padang menyaksikan Pan Gon dan Polking dilayangkan kad kuning oleh pengadil Adham Mohammad Tumah Makhadmeh dari Jordan pada minit ke-29.
Percubaan tepat ke gawang pertama Malaysia hadir pada minit ke-36 menerusi tandukan penyerang Darren Lok yang menyambut hantaran lintang Mohd Nor Hakim Hassan tetapi bola tepat ke penjaga gol Kampon Phatomakkakul.
Keputusan 1-0 kekal memihak tuan rumah sebelum bersambung babak kedua menyaksikan keputusan Pan Gon membawa masuk penyerang naturalisasi, Lee Tuck dan dan pemain pertahanan kiri ,V. Ruventhiran tidak berjaya mengubah situasi pasukan negara yang terus tenggelam dalam asakan Thailand.
Thailand menghukum Malaysia untuk kali kedua apabila Bordin meletakkan pasukan selesa mendahului 2-0 selepas beliau yang tidak dikawal tenang menyempurnakan hantaran Ekanit Panya dalam kotak penalti pada minit ke-55.
Pasukan negara kemudian mengambil masa lima minit untuk memberikan respons menerusi percubaan jarak jauh pemain sayap Mohamad Faisal Abdul Halim yang tinggi melewati palang.
Muhammad Safawi Rasid dimasukkan pada minit ke-67, menggantikan Muhammad Fazly Mazlan, dalam usaha memburu gol, namun sebaliknya, Thailand meledak jaringan ketiga menerusi penyudah Adisak selepas menolak bola yang terdahulu terkena tiang pada minit ke-71.
Malaysia terus hilang arah apabila membenarkan Thailand terus mengasak sebelum terlepas beberapa peluang menambah jaringan sebelum wisel penamat dibunyikan.
Kemenangan malam tadi menamatkan rekod tanpa kemenangan Thailand berdepan Malaysia selepas enam perlawanan sejak 2018 sekali gus membawa motivasi terbaik bagi menghadapi final pertama bertemu juara dua kali, Vietnam, di Stadium Nasional My Dinh, Hanoi, Jumaat ini.
Thailand adalah pasukan paling berjaya dalam kempen Piala AFF sejak penganjuran sulung pada 1996 apabila muncul juara sebanyak enam kali selepas beraksi pada sembilan edisi final sebelum ini.


Apakah telefon pintar bakal jadi keperluan pelajar?

Bekas pensel? Ada. Botol air? Ada. Telefon?Lebih setahun selepas pandemik Covid-19 melanda Malaysia, murid-murid kini memulakan semula sesi persekolahan bersemuka secara berperingkat walaupun sebahagian besar mereka masih perlu mengikuti pengajaran dan pembelajaran di rumah (PdPR), ekoran itu, ia telah menimbulkan perdebatan dalam kalangan masyarakat apakah telefon pintar kini harus menjadi keperluan asas pembelajaran sekolah.Pakar pendidikan Universiti Kebangsaan Malaysia, Azlin Norhaini Mansor berkata, kumpulan remaja dan kanak-kanak seharusnya merupakan kumpulan terakhir yang layak memegang telefon bimbit kerana dikhuatiri akan berlaku penyalahgunaan, penggunaan secara berlebihan dan ketagihan.Akan tetapi ini berubah dengan kedatangan pandemik apabila telefon menjadi keperluan asas bagi PdPR, selain peranti komputer atau tablet.“Persoalannya, wajarkah semua remaja dan kanak-kanak yang bersekolah diberikan tanggungjawab memiliki sebuah telefon atas alasan pendidikan apabila semua orang maklum kebarangkalian penyalahgunaan yang amat tinggi,” katanya kepada MalaysiaNow.“Saya berpandangan dalam keadaan sekarang dan selagi PDPR atau ‘remote teaching’ terpaksa diteruskan, maka telefon menjadi keperluan asas kepada semua murid sekolah.”Kerajaan menetapkan keperluan untuk hadir ke sekolah mengikut negeri, kelas peperiksaan dan institusi pendidikan.Kebergantungan kepada PdPR membuka dimensi baru pendidikan negara apabila isu kemiskinan digital menjadi fokus utama yang perlu diselesaikan dan komunikasi antara guru dan murid juga berevolusi seiring dengan pelaksanaannya.Sesi pembelajaran diadakan di platform seperti Google Class, Google Meet atau Zoom dan terdapat juga guru yang menggunakan aplikasi seperti WhatsApp untuk berkomunikasi dengan murid-murid, berkongsi bahan pembelajaran atau memberikan kerja rumah.Ini bermakna murid-murid terpaksa berkongsi telefon ibu bapa masing-masing dan terpaksa “bersaing” dengan adik-beradik lain yang juga terpaksa menjalani sekolah secara dalam talian.Kajian Kementerian Pendidikan bertajuk “Kajian Kesediaan Murid Berkaitan Pembelajaran Secara Dalam Talian” tahun lalu menunjukkan 36.9% murid negara ini tidak mempunyai peranti langsung manakala 90% murid tidak mempunyai peranti milik peribadi.Azlin berkata, beberapa persoalan timbul mengenai pihak yang perlu tanggungjawab mendidik dan memastikan murid-murid menggunakan kebebasan memiliki telefon dengan penuh etika dan mematuhi keperluan.“Bagaimanakah hendak mendidik dan menanamkan tanggungjawab penggunaan telefon kepada murid-murid ini?“Adakah terdapat modul latihan yang sesuai dan tepat untuk melatih sikap kebertanggungjawaban tersebut?,” soalnya.Sementara itu, Naib Canselor Universiti Perguruan Sultan Idris Amin Md Taff berkata, penggunaan telefon dan menyediakan talian telefon kepada pelajar amat wajar seiring dengan kemajuan teknologi menuju revolusi industri 4.0.“Telefon sudah menjadi alat paling hampir dengan pelajar. Apabila telefon dibenarkan, pelajar akan dapat mengakses bahan-bahan yang ada.“Kedua, mereka sudah cekap dengan kemahiran berkaitan telefon bimbit. Ini memudahkan proses PdP,” katanya kepada MalaysiaNow.Amin berkata, realitinya ialah generasi kini merupakan “digital native” yang mana ramai sudah terdedah dengan gajet seawal dua atau tiga tahun.Katanya, meskipun ada perkara negatif berbangkit mengenai penggunaan telefon, manfaat yang diperolehi pelajar boleh mengatasi perkara negatif tersebut.“Guru tidak perlu lagi masuk dan bersyarah semata. Apa yang penting guru menjadi kurator ilmu. Pelajar boleh mencari bahan-bahan daripada apa yang diajar guru untuk tujuan perbincangan.“Ini disifatkan belajar melalui perbuatan (learning by doing),” katanya.Dalam pada itu katanya, guru boleh juga membantu menerapkan etika dan tatasusila pengguna telefon kepada pelajar.


Bukan hanya Malaysia, kata Bank Negara selepas nilai ringgit merosot

Bank Negara Malaysia (BNM) hari ini mengatakan kejatuhan nilai ringgit berbanding dolar Amerika Syarikat (AS) baru-baru ini bukan sesuatu yang unik kepada Malaysia dan mata wang tempatan itu akan bertambah baik apabila ketidaktentuan pasaran global kembali reda.
Bank pusat itu dalam satu kenyataan berkata, perkembangan semasa dalam pasaran kewangan global menjejaskan sentimen pasaran.
“Keadaan ini termasuk had tertinggi hutang AS yang belum dapat diselesaikan serta episod tekanan sektor perbankan di AS dan Eropah.
“Hal ini telah menyebabkan meningkatnya permintaan terhadap aset selamat seperti dolar AS dan aliran keluar daripada kebanyakan ekonomi sedang pesat membangun apabila pelabur melindungi pelaburan mereka. Berlatarkan keadaan ini, dolar AS telah mengukuh berbanding dengan kebanyakan mata wang.”
Kesannya, kata BNM, ringgit menghadapi tekanan penurunan nilai yang ketara, sama seperti kebanyakan mata wang.
“Prestasi ringgit secara keseluruhan perlu diberikan pertimbangan bukan sahaja berbanding dengan dolar AS, tetapi juga dengan mata wang negara rakan perdagangan utama Malaysia,” tambahnya.
“Pergerakan ringgit berbanding dengan rakan dagangan utama negara, seperti yang diukur oleh kadar pertukaran efektif nominal, secara relatif adalah lebih perlahan.
“Pada persekitaran semasa, perkembangan luaran memberikan kesan yang lebih besar terhadap prestasi ringgit. Sehubungan dengan hal ini, prestasi ringgit berbanding dengan dolar AS, atau mana-mana mata wang lain, tidak mencerminkan kedudukan ekonomi negara.”
Menurut BNM, ekonomi Malaysia dijangka terus berkembang antara 4.0% hingga 5.0% pada tahun ini, manakala permintaan dalam negeri akan terus mendorong pertumbuhan.
“Pada masa yang sama, pasaran eksport dan segmen produk Malaysia yang pelbagai akan terus menyokong daya tahan sektor luaran.”
Katanya, pergerakan ringgit akan terus ditentukan oleh pasaran dan BNM akan terus menguruskan risiko yang berpunca daripada turun naik pasaran kewangan yang meningkat.
“Bagi tujuan ini, operasi pasaran BNM akan memastikan pasaran kewangan mempunyai mudah tunai yang mencukupi serta berfungsi secara teratur.
“Prestasi ringgit dijangka bertambah baik apabila ketidakpastian berhubung dengan perkembangan pasaran global menjadi reda.
“Hal ini seterusnya akan mencerminkan kekukuhan asas-asas ekonomi Malaysia dengan lebih baik,” katanya.


Umno tanding 31 DUN, Musa Aman tiada dalam senarai

Umno bakal bertanding di 31 kerusi Dewan Undangan Negeri (DUN) pada Pilihan Raya Negeri (PRN) Sabah bulan ini dengan bekas ketua menteri Musa Aman tidak tersenarai kerana tidak pernah memohon untuk menjadi calon parti itu atau Barisan Nasional (BN).“(Bekas Ketua Menteri Sabah) Musa Aman tidak memohon untuk menjadi calon Umno dan BN,” kata Pengerusi Badan Perhubungan Umno Sabah Bung Moktar Radin pada sidang media selepas majlis ramah mesra bersama pemimpin BN dan Bersatu di Kota Kinabalu hari ini.Bung Moktar yang juga Pengerusi BN Sabah dan ahli Parlimen Kinabatangan berkata beliau sendiri bakal bertanding di DUN Lamag, satu daripada 13 DUN baru di Sabah.Beliau berkata bekas ketua menteri Sabah Dr Salleh Said Keruak yang juga bekas menteri Komunikasi dan Multimedia akan bertanding di DUN Usukan.Sebanyak 73 kerusi akan dipertandingkan pada PRN Sabah kali ini, tambahan 13 kerusi baru hasil persempadanan semula kawasan pilihan raya dan Suruhanjaya Pilihan Raya (SPR) sudah menetapkan penamaan calon Sabtu ini dan pengundian pada 26 Sept.Seorang lagi pemimpin Umno Sabah Abdul Rahman Dahlan, bekas menteri di Jabatan Perdana Menteri tiada dalam senarai calon.Bung Moktar berkata calon yang dipilih adalah dalam kalangan yang terbaik dan diyakini mampu memenangi kerusi di kawasan masing-masing.“Calon yang dipilih dilihat dari segi latar belakang, mesra rakyat dan yang paling penting calon itu diterima oleh rakyat dan mampu menang,” katanya.Umno meletakkan 95 peratus muka baru serta menampilkan dua calon wanita pada pilihan raya negeri kali ini.“Daripada 31 orang calon,  95 peratus adalah muka baharu. Dua wanita,” katanya.Sementara itu, ketika berucap pada majlis berkenaan yang turut dihadiri Ketua Badan Pimpinan Bersatu Sabah Hajiji Noor, Bung Moktar berkata semua ahli Umno digesa agar tidak mempertikai keputusan calon yang dibuat pemimpin parti itu.“Saya minta maaf kepada kawan-kawan saya, perkara paling sukar dalam hidup saya ialah menentukan agihan kerusi dan tentukan calon yang bertanding,” kata Bung Moktar.


Sorry.


Perwakilan AS gesa senarai hitam firma cip dari China selepas pengharaman Micron

Jabatan Perdagangan Amerika Syarikat (AS) harus memasukkan pengeluar cip dari China, Changxin Memory Technologies (CXMT) dalam senarai hitam dagangan selepas Beijing awal minggu ini mengharamkan penjualan beberapa cip oleh Micron Technology Inc, kata pengerusi jawatankuasa Dewan Perwakilan AS semalam.
Sekatan oleh pengawal selia siber China terhadap pembuat cip terbesar AS, Micron minggu ini adalah yang terbaru dalam pertikaian perdagangan yang semakin meluas antara dua kuasa ekonomi terbesar dunia itu.
"AS mesti menjelaskan kepada PRC (Republik Rakyat China) bahawa ia tidak akan bertolak ansur dengan tekanan ekonomi terhadap syarikatnya atau sekutunya. Jabatan Perdagangan harus segera memasukkan ChangXin Memory Technologies (CXMT) ke dalam senarai entiti dan memastikan tiada teknologi AS, tanpa mengira spesifikasi, pergi ke CXMT, YMTC, atau firma PRC lain yang beroperasi dalam industri ini," kata perwakilan Mike Gallagher dalam satu kenyataan.
YMTC merujuk kepada Yangtze Memory Technologies Corp adalah pengeluar cip dari China yang dimasukkan ke dalam senarai entiti negara itu pada Disember 2022.
Gallagher menambah bahawa "tiada lesen eksport AS yang diberikan kepada firma semikonduktor asing yang beroperasi di (China) digunakan untuk menggantikan Micron, dan sekutu Korea Selatan, yang pernah mengalami tekanan ekonomi oleh CCP (Parti Komunis China) seperti ini.


Surat sokongan pinjaman AS$3 bilion 1MDB dikeluarkan tergesa-gesa, kata saksi

Bekas timbalan ketua setiausaha Kementerian Kewangan memberitahu Mahkamah Tinggi hari ini bahawa pengeluaran surat sokongan (LOS) kerajaan bagi mendapatkan pinjaman AS$3 bilion untuk usaha sama 1Malaysia Development Berhad (1MDB) dan Aabar Investment BVI Co dilakukan secara tergesa-gesa.
Semasa menyifatkan pengeluaran LOS itu sebagai "yang pertama seumpamanya" dan "dilakukan dengan amat pantas", Siti Zauyah Mohd Desa, 63, berkata berdasarkan pengalaman selama 25 tahun di kementerian tersebut, LOS berkenaan adalah yang pertama dikeluarkan kementerian tanpa kajian daya maju untuk aliran tunai projek.
“Kami perlu membuat kertas Kabinet pada hari yang sama, maklumat yang diberikan kepada kami tidak mencukupi dan kami perlu bekerja dengan apa sahaja maklumat terhad yang kami dapat.
“Tiada penilaian semasa mengenai pelaburan usaha sama itu, malah tiada, tiada apa-apa untuk kami melakukan kajian daya maju,” katanya semasa pemeriksaan semula oleh timbalan pendakwa raya Gopal Sri Ram dalam perbicaraan kes bekas perdana menteri Najib Razak berhubung penyelewengan RM2.3 bilion dana 1MDB.
Pinjaman AS$3 bilion telah diluluskan oleh kerajaan melalui surat sokongan yang ditandatangani oleh Najib, yang merupakan menteri kewangan pada 2013.
Saksi pendakwaan ke-26 itu berkata unjuran aliran tunai adalah antara bahagian terpenting dalam pengeluaran LOS bagi kementerian menilai sama ada sebarang pelaburan mampu menghasilkan pendapatan yang sesuai untuk membayar balik pinjaman.
Ketika ditanya Sri Ram mengapa beliau tidak menemui sendiri Najib untuk menyuarakan kebimbangannya mengenai isu-isu yang menyelubungi 1MDB, Siti Zauyah berkata beliau tidak mempunyai akses langsung kepada perdana menteri ketika itu.
“Namun, saya memang pernah berjumpa dengan menteri kewangan II (Ahmad Husni Hanadzlah) tetapi beliau tidak mahu terlibat. Saya tidak boleh memintas bos saya untuk pergi ke PM. Ia juga bukan amalan untuk pegawai pergi terus kepada PM,” katanya.
Semasa disoal mengenai keterangannya sebelum ini, Siti Zauyah berkata beliau diarahkan oleh bekas ketua setiausaha perbendaharaan Mohd Irwan Serigar Abdullah supaya meneruskan pemprosesan LOS itu walaupun berdepan kekurangan untuk proses biasa bagi menjalankan kajian daya maju.
Sri Ram: Apabila melakukan apa yang kamu lakukan berhubung LOS ini, adakah kamu boleh bertindak melanggar arahan Irwan? Bolehkah kamu menentang arahannya?
Siti Zauyah: Saya boleh nasihatkan beliau tetapi terpulang kepadanya untuk menerima atau tidak… tapi beliau ada memberitahu saya bahawa ini (pengeluaran LOS) mendesak kerana datang daripada PM. Saya terpaksa melakukannya.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung.


Istilah ‘tanah besar’ tidak pernah diguna dalam Perlembagaan, kata timbalan menteri

Cadangan menjenamakan Sabah dan Sarawak sebagai Tanah Besar Malaysia tidak membawa sebarang keistimewaan kepada kedua-dua negeri itu.Timbalan Menteri di Jabatan Perdana Menteri (Hal Ehwal Sabah dan Sarawak) Hanifah Hajar Taib berkata kerajaan berpandangan istilah sedia ada dalam undang-undang iaitu Malaysia Timur adalah memadai.Beliau berkata berdasarkan semakan undang-undang yang dibuat Jabatan Peguam Negara, didapati istilah Tanah Besar Malaysia tidak pernah digunakan dalam Perlembagaan Persekutuan dan undang-undang sedia ada.“Penjenamaan itu tidak membawa apa-apa, kerana ia hanya bagi easy reference, tidak menambah atau menolak apa-apa keistimewaan kepada mana-mana negeri,” katanya pada sesi soal jawab di Dewan Rakyat hari ini.Beliau menjawab soalan tambahan Madius Tangau (Upko-Tuaran) mengenai sama ada kerajaan akan mengkaji untuk menjenamakan Sabah dan Sarawak sebagai Tanah Besar Malaysia memandangkan Federation of Malaya sudah sekian lama dinamakan sebagai Semenanjung Malaysia.Menurutnya di bawah undang-undang sedia ada, terdapat beberapa istilah yang digunakan seperti East Malaysia dan Peninsular Malaysia.Tambahan pula katanya cadangan pindaan Perkara 1(2) seperti yang diperuntukkan dalam Rang Undang-undang Perlembagaan (Pindaan) 2021 sekiranya diluluskan kelak, akan memperuntukkan kembali istilah Negeri-Negeri Borneo bagi merujuk kepada Sabah dan Sarawak.Pada 3 November lepas, kerajaan membentangkan Rang Undang-undang Perlembagaan (Pindaan) 2021 bagi bacaan kali pertama di Dewan Rakyat antaranya untuk memasukkan negeri-negeri Tanah Melayu dan negeri-negeri Borneo.Bacaan kali kedua rang undang-undang itu dijangka dibuat pada sesi Dewan Rakyat ini.


Mengapa harga barangan meningkat?

Banyak perniagaan yang ada hari ini kebanyakannya masih nyawa-nyawa ikan kerana wabak Covid-19.Petani, nelayan dan mereka yang di dalam industri ternakan yang berjaya menempuh perintah kawalan pergerakan (PKP) kesemuanya cedera parah.Ketika sayur, ikan, ayam lembu dan udang yang diternak tidak dapat dijual dan terpaksa dibuang, ramai yang tidak merasa kesian.Bukan itu sahaja, pasaran kepada makanan mentah juga berkurangan.Banyak restoran yang tidak berjaya bertahan PKP.Ramai rakyat yang menganggur dan dikenakan potongan gaji menyebabkan kuasa membeli jatuh merudum.Keadaan ekonomi yang tidak menentu pula menyebabkan harga barangan mentah melonjak.Nilai Ringgit yang rendah menyusahkan lagi keadaan.Selain itu, mereka terpaksa berdepan dengan kesusahan mencari pekerja yang sanggup bekerja di bawah kepanasan matahari.Gaji pekerja luar negara, disebabkan permintaan yang tinggi, turut naik mendadak.Rakyat Malaysia sendiri tidak mahu bekerja di sektor sebegini.Aliran tunai semua perniagaan hari ini menjadi meruncing, kerana masing-masing tidak dapat membayar pembekal.Pembekal pula diletakkan di dalam situasi dilema.Menghentikan bekalan akan menyebabkan syarikat pelanggan lingkup dengan lebih cepat, dan semua hutang tidak dapat dipungut.Meneruskan bekalan dengan kredit hutang pula menambah risiko jika syarikat pelanggan tetap tumbang pada akhirnya.Sendiri pula menghadapi masalah aliran tunai kerana bekalan yang dijual belum dibayar, dan bekalan baru yang ditempah memerlukan tunai segera.Berdepan dengan situasi ini, selain menaikkan harga barangan untuk melawan peningkatan kos bahan mentah dan kekurangan pasaran, apa lagi cara untuk perniagaan mereka bertahan?Oleh itu, harga barangan meningkat. Itu satu kemestian.Cuma ia perlu dikawal agar inflasi tidak terlalu tinggi.Dalam keadaan ekonomi yang tidak menentu ini, percayalah tiada peniaga yang akan memikirkan cara untuk menurunkan harga barangan.Tepuk dada tanya diri, siapalah yang sanggup turunkan gaji sendiri pada waktu ini?Tahun 2022 bakal lebih mencabar berbanding tahun 2021.Harap-harap varian Omicron Covid-19 tidak mengganas sehingga dunia terpaksa menutup pintu ekonomi.Jika tidak, semua akan terkena.Melainkan mereka yang hanya memikirkan pilihan raya perlu diawalkan.


Kisah orang-orang kalah

Pasca Pilihan Raya Negeri (PRN) Johor – keputusan itu telah membungkam semangat ahli, bekas calon dan juga pimpinan Pejuang.Kekecewaan itu dapat dirasai. Ramai juga yang sinis dengan saya setelah kalah, bagi saya semua ini adalah proses panjang yang memang memenatkan. Kekalahan adalah guru terbaik untuk lelaki budiman.Usahawan billionair yang juga pengasas SpaceX, Elon Musk menguji roketnya ratusan kali bermula tahun 2010 untuk memastikan kapalnya benar-benar mampu ke angkasa dan usaha beliau hanya berjaya 10 tahun kemudian pada 2020 untuk ujian kali ke 148! Maka, sabar dan lalui setiap proses adalah lebih baik untuk kita.Namun demikian, keputusan ini rupa-rupanya bukan saja mengejutkan ahli Pejuang tetapi juga pengkritik Mahathir. Ada yang menjangka undi Pejuang akan jadi “spoiler vote” kepada parti pembangkang yang lain, tapi tidak berlaku. Maka kritikan itu bertukar menjadi modal untuk melecehkan Pejuang.Walau bagaimanapun, fasa baru sedang berlaku pasca PRN Johor. Ramai warga telah tampil mendaftar menjadi ahli Pejuang.Daripada tiada satu pun cawangan – zero, kini setiap DUN sudah mula mencari tarikh untuk membuka cawangan pertamanya. Alhamdulillah. Proses ini akan berterusan kerana kita tahu kita lemah dan kita perlukan lebih banyak dukungan dari rakyat. Tiada jalan pintas untuk jadi “Elon Musk”.Tentang kritikan dan perlecehan daripada pelbagai pihak, ahli Pejuang perlu membacanya sebagai satu peluang bukan saja untuk mempertingkatkan usaha dan memperbaiki diri, tetapi ia membuka ruang untuk warga menyertai parti Pejuang dengan penuh kesedaran di hati, bukan bermotifkan “kebendaan”.Bayangkanlah jika Pejuang menang banyak kerusi hari itu, mungkin berbondong-bondong ahli yang “fake” jiwanya akan mendaftar menjadi ahli Pejuang.Hikmahnya, kekalahan ini telah menyelamatkan Pejuang daripada bahaya yang akan lebih merosakkan parti pada masa hadapan.Pada PRN Melaka dan Johor termasuk PRN Sarawak dan Sabah, semua parti politik terluka dan kalah.Luka dan kekalahan ini sedang dirawat dengan pelbagai cara, antaranya pemilihan parti.DAP telah selesai menjalankan pemilihan dan saya ucap tahniah kepada Saudara Anthony Loke setelah dipilih menjadi setiausaha agung DAP yang baru. Dengan karismanya, mungkin DAP akan memiliki kekuatan baru selepas ini.Begitu juga dengan PKR yang akan membuat pemilihan tak berapa lama lagi. Saya ucap selamat maju jaya kepada calon-calon yang akan bertanding.Semua ini adalah proses yang harus dijalani oleh setiap parti politik untuk memperkuatkan parti masing-masing sebagai persediaan menghadapi PRU15.Imbau kembali ketika API dan KMM bersaing sesama sendiri dalam kancah politik tanah air era 40an-50an, mereka masih berkongsi matlamat yang sama iaitu membebaskan tanah air daripada penjajah.Barangkali itulah gambaran yang sedang berlaku pada hari ini bila pergeseran antara parti pembangkang memerlukan satu “common value” yang dikongsi melangkaui perbezaan parti demi kesejahteraan negara untuk menumbangkan kleptokrat BN.Kita semua sedang kalah, kita menggigil dan saling bermusuh dalam keadaan kita sama-sama kalah, tidak akan membawa makna atau kemenangan antara kita.Mungkin hanya untuk kepuasan ego peribadi saja. Apa guna PKR atau Bersatu dapat lebih undi daripada Pejuang kalau semua masih jadi pembangkang? Tetapi jika ini yang lebih utama, maka kita tak perlu kecewa bila rakyat malas keluar mengundi dan BN kembali menjadi kerajaan.Suruhanjaya Pilihan Raya (SPR) tidak boleh diharap untuk berkempen kepada rakyat agar keluar mengundi kerana mereka tidak meletakkan hal ini sebagai keutamaan mereka.Jika hujah saya ini salah, wakil SPR boleh nafikan secara terbuka dan nyatakan apa rancangan mereka untuk melaksanakan kempen kesedaran mengundi dikalangan rakyat 18 tahun ke atas.Justeru, untuk memastikan BN tidak mendapat berkat dari kelemahan ini, kita semua harus berkempen kepada rakyat agar mereka keluar mengundi.Tak kira parti, kita kena senada mengajak rakyat keluar mengundi di PRU15 nanti, inilah “common value” yang penting untuk kita dan “common value” ini jugalah akan menjadi racun sianida kepada BN.Mengundi ketika ini bukan soal hak asasi, tetapi kewajipan bagi setiap rakyat untuk menyelamatkan masa depan mereka. Mesej kempen ini harus jelas dan fokus.Jika dahulu kita ada Deklarasi Rakyat dengan mengumpul tandatangan rakyat Malaysia sebagai sokongan untuk mengubah kepimpinan negara, maka hari ini kita perlu undi rakyat sebagai manifestasi nasib Malaysia yang semakin tenat dengan penyakit rasuah dan ketidakcekapan kerajaan yang menghempap kepala kita semua.Jika PKR bertanding 80 buah kerusi, mampukah menang 100%? sekalipun menang semua, dapatkah membentuk kerajaan bersendirian dengan 80 buah kerusi itu?Jika Bersatu bertanding 120 buah kerusi? Apakah ia mampu menang 100%? Sebenarnya kita semua sudah tahu akan jawapan kepada soalan bodoh ini.Tanpa jumlah rakyat keluar mengundi yang cukup tinggi, kita semua hanya akan berputih mata.Justeru, adakah kita masih mahu terus bermusuhan dan terus menghampakan impian rakyat?Mahathir dan Lim Kit Siang telah mengesahkan bahawa mereka akan memberi laluan kepada pimpinan baru untuk melaksanakan tugas ini.Ini boleh menjadi butang mula untuk permulaan pimpinan baru.Jika setiap ahli semua parti-parti pembangkang berani mendesak dan meyakinkan kepimpinan mereka untuk memastikan formula satu lawan satu berlaku, kita semua hampir pasti akan memenangi PRU15 insya Allah.Bagi saya, tidak ada formula ajaib dalam mengurus isu ini. Hanya tepuk dada tanya selera. Kita yang akan tentukan kalah menang parti masing-masing ke atas BN. Soal siapa akan jadi PM, itu bukan urusan orang-orang yang sedang kalah.Kerja hari ini ialah kerja “Elon Musk” untuk mencari kemenangan. Ia bermula sekarang, bukan esok.Mahdzir Ibrahim adalah ahli Pejuang.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Timbalan pengerusi tetap Umno meninggal dunia di PPUM

Timbalan Pengerusi Tetap Umno Rizuan Ab Hamid disahkan meninggal dunia malam tadi di Pusat Perubatan Universiti Malaya (PPUM).Presiden Umno Ahmad Zahid Hamidi menerusi catatan di Facebooknya mengesahkan pemergian Ketua Umno Bahagian Kepong itu.“Bersama kita mendoakan agar roh Allahyarham ditempatkan bersama-sama para syuhada dan para solihin,” katanya.Media sebelum ini melaporkan Rizuan disahkan dijangkiti Covid-19 selepas menjalani saringan pada 1 Mei lepas dan dirawat di unit rawatan rapi PPUM sejak 3 Mei lepas manakala isterinya Madinah Mohamad iaitu bekas ketua audit negara dilapor turut dirawat di ICU pusat perubatan sama.Sementara itu Naib Ketua Umno Bahagian Kepong Abdul Razak Abdul Rahman berkata Allahyarham disahkan meninggal dunia pada pukul 10.53 malam tadi, dan jenazah akan dikebumikan di tanah perkuburan Raudhatul Sakinah di Kepong.Beliau menyifatkan Rizuan sebagai seorang ahli politik lama yang berpengalaman dan seorang ahli agama.“Banyak jasanya untuk orang Kepong. Lebih 30 tahun beliau berkhidmat sebagai ketua bahagian dan merupakan antara ketua bahagian paling lama di Malaysia,” katanya.


Bilionair Britain turut merayu Singapura henti pelaksanaan hukuman mati Nagaenthran

Tokoh syarikat penerbangan Britain Richard Branson turut menggesa kerajaan Singapura menghentikan hukuman mati kontroversi ke atas seorang banduan warga Malaysia yang didiagnosis cacat mental, menulis rayuan secara peribadi kepada presiden republik itu supaya pengampunan diberikan.“Puan Presiden, saya merayu puan selamatkan nyawa dan mari kita sama-sama berusaha untuk menamatkan hukuman mati bagi selama-lamanya,” kata Branson dalam blog yang dikelola syarikat penerbangannya Virgin Group.Beliau berkata sabitan terhadap Nagaenthran K Dharmalingam adalah satu contoh kes di seluruh dunia di mana ramai orang miskin dipaksa menyeludup dadah untuk menampung kehidupan dan terpaksa menanggung “hukuman mati” sementara dalang sebenar terus menjalankan perniagaan haram mereka yang sangat menguntungkan.“Kisah versi Asia Tenggara ini juga serupa. Biasanya golongan miskin adalah yang paling terdedah, mereka yang bergelut untuk memenuhi keperluan hidup, pendatang asing yang memerlukan wang, mereka yang terbelenggu jerat jenayah, dan tidak dapat mempertahankan diri apabila ditahan dan dibicarakan.“Dalam kes Nagaenthran, ada yang mengatakan dia sendiri mungkin menjadi mangsa pemerdagangan manusia. Bagaimanapun, sebagai orang kecil, dia tidak mendapat keuntungan daripada kesalahannya; keuntungan besar diperoleh oleh orang lain, ” kata Branson, sambil menambah adalah salah bagi kerajaan untuk mengenakan hukuman mati terhadap mereka yang disabitkan dengan jenayah dadah tanpa kekerasan.“Tiada apa yang boleh disangkal daripada hakikat kebenaran,” katanya lagi.“Saya tidak pernah merahsiakan pendirian saya mengenai hukuman mati. Ia adalah amalan tidak berperikemanusiaan yang tidak sepatutnya mendapat tempat dalam masyarakat moden. Tetapi tidak kira di mana anda berada, kes seperti Nagaenthran menggambarkan mengapa hukuman mati tidak boleh lagi dilaksanakan.”Ulasan Branson itu tampil ketika mahkamah Singapura hari ini membenarkan penangguhan pelaksanaan hukuman mati Nagaenthran dua hari sebelum ia dijadualkan bakal dijalankan di Penjara Changi.Kemarahan berhubung pelaksanaan hukuman itu berpunca daripada diagnosis keupayaan mentalnya, yang mengesahkan antara lain memiliki IQ 69 – di bawah nilai ambang 70 bagi seseorang itu diisytiharkan seseorang individu yang tidak memiliki keupayaan intelek.Kumpulan hak asasi manusia dan aktivis juga turut mengadakan protes dan bantahan sejak dua minggu lalu bagi mengingatkan kerajaan Singapura tentang kewajipannya mematuhi perjanjian antarabangsa yang melarang hukuman mati terhadap OKU mental.Kes beliau juga mendapat perhatian Perdana Menteri Ismail Sabri Yaakob yang menulis rayuan kepada rakan sejawatnya dari Singapura Lee Hsian Loong supaya nyawa Nagaenthran diselamatkan.Sementara itu, lebih 60,000 orang telah menandatangani petisyen dalam talian kepada Presiden Singapura Halimah Yacob bagi menggesa beliau menggunakan kuasa pengampunan kepada Nagaenthran.Kerajaan Singapura, yang sering mengatakan undang-undang kerasnya berjaya menghalang jenayah dadah, bertindak balas dengan mengatakan Nagaenthran menyedari sepenuhnya tindakan yang dilakukannya.Malahan, ia berkata Nagaenthran memalsukan keadaan mentalnya dengan mengubah kelayakan akademik bagi menunjukkan dia memiliki IQ rendah.Kerajaan Singapura sentiasa mempertahankan hukuman mati bagi kesalahan dadah, berbanding Malaysia yang mengenakan moratorium bagi jenayah berkaitan dadah sementara menunggu semakan.Para pengkritik juga menegaskan kebanyakan daripada yang disabitkan kesalahan itu adalah keldai dadah yang berasal daripada keluarga miskin, manakala dalang utama yang mengupah mereka sering terlepas hukuman.Branson menyifatkan nasib Nagaenthran sebagai satu “ketidakadilan yang serius”, dan memetik kes yang sama di Sabah, Malaysia di mana ibu tunggal Hairun Jalmani dijatuhi hukuman mati Oktober lalu.“Mustahil untuk seseorang itu tidak nampak betapa ketidakadilan, kemiskinan dan hukuman mati berkait antara satu sama lain.”Beliau juga mempersoalkan hujah pendekatan tiada toleransi dalam memerangi perdagangan dadah, mengatakan pengalaman di Asia Tenggara menunjukkan perniagaan dadah terus berkembang.“Tahun demi tahun, orang ramai hadapi hukuman gantung, ditembak mati, atau – di Filipina yang dipimpin Duterte – skuad kematian yang tidak telus menjalankan hukuman bagi jenayah berkaitan dadah.“Namun, perdagangan dadah global terus berkembang, dan semua jenis dadah terlarang lebih mudah didapati di seluruh dunia berbanding mana-mana titik lain dalam sejarah.“Jika pencegahan adalah objektif, undang-undang ini gagal dengan teruk. Dan ia akan terus gagal. Apa yang negara benar-benar perlukan ialah pembaharuan dasar mengenai dadah yang komprehensif dengan menumpukan pengurangan kemudaratan dan kesihatan awam, bukan pada jenayah dan hukuman.”


Malaysia gesa Israel bertanggungjawab pembunuhan wartawan Al Jazeera

Malaysia mengutuk sekeras-kerasnya pembunuhan wartawan Shireen Abu Aqleh, di Jenin di wilayah diduduki di Tebing Barat.Menteri Luar Saifuddin Abdullah dalam catatan Twitternya pada Khamis berkata pembunuhan itu amat tidak wajar dan kejam yang jelas memperlihatkan jenayah berterusan dilakukan rejim Israel terhadap rakyat Palestin.“Israel mesti bertanggungjawab sepenuhnya,” katanya.Malaysia merakamkan ucapan takziah kepada keluarga beliau dan rakyat Palestin, kata Saifuddin.Shireen Abu Akleh, 51, bertugas sebagai wartawan Al Jazeera ditembak mati ketika membuat liputan serbuan Israel di bandar Jenin pada Rabu. Seorang lagi wartawan, Ali Al-Samoudi turut cedera ditembak, menurut kementerian kesihatan Palestin.


3,731 positif Covid-19, 3,369 sembuh, 15 lagi kematian dilaporkan

Sebanyak 3,731 kes baru Covid-19 dikesan hari ini, menjadikan angka keseluruhan penularan dalam negara berjumlah 242,452, kata Ketua Pengarah Kesihatan Dr Noor Hisham Abdullah.Katanya, sebanyak 3,369 pesakit pulih dan dibenarkan pulang, menjadikan jumlah keseluruhan angka sembuh 190,339 kes.“Selangor kekal mencatatkan kes harian tertinggi iaitu sebanyak 1,606 kes diikuti Johor (499), Kuala Lumpur (372), Melaka (313) dan Pulau Pinang (250),” katanya dalam satu kenyataan.Katanya, kes aktif dengan kebolehjangkitan pula berjumlah 51,241.“Daripada jumlah itu 292 pesakit di tempatkan di Unit Rawatan Rapi termasuk 140 memerlukan bantuan alat pernafasan,” katanya.Noor Hisham memaklumkan terdapat 15 lagi kematian, menjadikan jumlah mangsa yang maut meningkat kepada 872 orang.“Selangor merekodkan empat kematian, diikuti Sabah (3), Kuala Lumpur (3), Sarawak (2), Pulau Pinang (1), Kedah (1) dan Johor (1),” katanya.Katanya terdapat tujuh lagi kluster baru dikesan membabitkan:Kluster Tapak Bina Lembah Selatan di Selangor (tempat kerja).Kluster Jalan Bagan di Selangor (tempat kerja).Kluster Jalan Gangsa Dua di Johor (tempat kerja).Kluster Seruas di Sarawak (komuniti).Kluster Taman Segar di Perak (komuniti).Kluster Lorong Mawar di Perak (keagamaan).Kluster Ampang Campuran di Selangor  (kumpulan berisiko tinggi).


Relevankah MCA, MIC dalam 6 PRN akan datang?

Peranan MCA dan MIC dalam Barisan Nasional (BN) dilihat sebagai tidak lagi relevan memandangkan kedua-dua parti itu dibayangi DAP dan PKR yang mempunyai sokongan kuat bukan Melayu selepas wujudnya kerjasama dengan Pakatan Harapan (PH) sejak akhir tahun lalu.
Situasi ini sekali gus mencetuskan tanda tanya apakah nasib kedua-dua parti itu pada Pilihan Raya Negeri (PRN) yang akan berlaku di enam negeri tidak lama lagi, memandangkan kesukaran mereka untuk meraih undi daripada pengundi Cina dan India yang kini sudah beralih sokongan kepada PH.
James Chin dari University of Tasmania Australia berpandangan Umno seolah-olah sudah mengabaikan MCA dan MIC sejak tertubuhnya kerajaan campuran PH-BN.
Chin berkata peranan MCA dan MIC bergantung kepada kesungguhan Umno memandangkan parti Melayu itu selama ini yang menentukan peranan mereka dalam BN.
"Walaupun mereka menentang (BN-PH), ia tidak penting kerana DAP dan PKR boleh sapu undi India dan Cina.
"Tidak dapat dipastikan lagi apakah hasil daripada perbincangan BN-PH, tetapi kemungkinan mereka akan berpegang kepada konsep parti yang menyandang kerusi akan dibenarkan meletakkan calon untuk pertahankan kerusi masing-masing," katanya kepada MalaysiaNow.

Bendera MIC berkibar di Kuala Lumpur.

Baru-baru ini Timbalan Presiden MIC M Saravanan berkata, beliau menganggap partinya seolah-olah "tidak wujud" dalam BN.
Katanya MIC sehingga kini tidak dipanggil untuk berbincang mengenai perancangan BN berdepan PRN akan datang.
"Bukan saja tidak ada mesyuarat, tetapi nampak seperti kami (MIC) tidak wujud," katanya kepada pemberita dalam lawatan ke Batu Caves pada 5 Februari lalu.
Pada Pilihan Raya Umum ke-15 (PRU15), BN menyaksikan kekalahan paling teruk dalam sejarahnya apabila meraih 30 kerusi Parlimen dengan MCA hanya mampu mengekalkan kerusi Ayer Hitam dan Tanjung Piai manakala MIC berjaya mempertahankan Tapah.
Pada 8 Februari, Perdana Menteri Anwar Ibrahim berkata sekretariat kerajaan menubuhkan tiga jawatankuasa termasuk Jawatankuasa Pilihan Raya bagi merangka strategi menghadapi PRN.
Anwar berkata, jawatankuasa itu bertujuan memastikan parti-parti terlibat dalam kerajaannya mempunyai tapak kukuh pada PRN nanti.
Pengumuman ini sekali gus menimbulkan tanda tanya sama ada MCA dan MIC akan diberikan kerusi memandangkan kedua-dua parti itu adalah komponen parti BN.
Bagaimanapun, penganalisis politik dari Institut Hal Ehwal Antarabangsa Singapura Oh Ei Sun berpandangan MCA dan MIC mungkin hanya akan menyertai PRN untuk memberikan "sokongan tambahan" bagi memastikan pengundi memilih calon yang diketengahkan kerajaan campuran PH-BN.
Katanya, "bantuan" ini mungkin dengan harapan mereka dianugerahkan dengan lantikan dalam syarikat berkaitan kerajaan (GLC) dalam negeri yang berjaya ditawan.
"Nak dapatkan kerusi untuk bertanding mungkin susah bagi mereka (MCA dan MIC).
"Mungkin mereka akan bantu ketika berkempen untuk meraih undi."


Kerajaan belum sedia bentang RUU 355 di Dewan Rakyat

Kerajaan Perikatan Nasional (PN) komited untuk meminda Akta Mahkamah Syariah (Bidang Kuasa Jenayah) 1965 atau dikenali Akta 355, kata Timbalan Menteri di Jabatan Perdana Menteri (Hal Ehwal Islam), Ahmad Marzuk Shaary.Beliau berkata kerajaan sedang melaksanakan beberapa proses penting yang perlu dikaji teliti dan dilaksanakan terlebih dahulu agar dapat digubal mengikut tertib dan teratur berdasarkan kerangka Perlembagaan Persekutuan.Katanya, kerajaan juga melakukan rombakan semula keanggotaan Jawatankuasa Teknikal pada 16 Ogos lalu bagi memperkasakan dan memantapkan lagi pasukan tersebut yang terdiri daripada golongan profesional yang pakar dalam perundangan khususnya syarak dan sivil.“Sejurus pelantikan tersebut pada 2 hingga 6 September, jawatankuasa teknikal tersebut adakah mesyuarat jawatankuasa teknikal untuk membincangkan cadangan Akta 355.“Dalam perbincangan tersebut, pindaan Akta 355 telah dibincangkan seterusnya pada 1 hingga 3 Oktober, sudah adakan mesyuarat khas untuk menggubal RUU 355 dengan input-input yang dihasilkan dan telah dipersetujui melalui perbahasan sebelum itu.“Hasilnya, jawatankuasa teknikal berjaya menggubal draf RUU355. Jawatankuasa teknikal merancangkan untuk membentangkan pindaan Akta 355 dan draf RUU355 yang digubal tersebut kepada negeri-negeri melalui majlis dialog undang-undang dan Persidangan Undang-Undang Syarak dan sivil yang dirancang diadakan pada awal 2021.“Di peringkat ini, cadangan pindaan akta dan draf RUU 355 akan dibincangkan dan dibahaskan dengan terperinci dari pelbagai aspek khususnya aspek perlembagaan perundangan dan hukum syarak oleh ahli-ahli yang berpengetahuan luas dalam perlembagaan dalam perundangan syarak dan sivil dan sebahagiannya adalah dalam kalangan pembuat dasar dan syariah di peringkat negeri,” katanya di Dewan Rakyat, hari ini.“Sejurus pelantikan tersebut pada 2 hingga 6 September, jawatankuasa teknikal tersebut adakah mesyuarat jawatankuasa teknikal untuk membincangkan cadangan Akta 355.Beliau menjawab soalan Ahmad Fadhli Shaari (PAS-Pasir Mas) tentang usaha-usaha yang dijalankan setakat ini untuk memastikan pindaan Akta Mahkamah Syariah (Bidang Kuasa Jenayah) 1965 atau Akta 355 yang bertujuan meningkatkan bidang kuasa Mahkamah Syariah dapat dilaksanakan.Marzuk turut memberitahu kerajaan tidak bercadang untuk membentangkannya di Dewan Rakyat sebaliknya berpendirian RUU 355 harus mendapat pandangan pelbagai pihak sebelum dibentangkan di Parlimen.“Walau Akta 355 ini undang-undang persekutuan, peruntukan-peruntukan di bawahnya berkaitan bidang kuasa mahkamah syariah dan bidang-bidang bertulis yang memperuntukkan kesalahan jenayah syariah terletak di bawah bidang kuasa negeri.“Oleh sebab itu, amat wajar pandangan kerajaan sekiranya cadangan meminda Akta 355 dirunding dengan negeri-negeri terlebih dahulu bagi mendapatkan pandangan sebelum dibentang kelak.”Selain itu, katanya kerajaan juga melaksanakan pelan bagi memperkasakan undang-undang syariah bagi tempoh lima tahun yang akan melibatkan sekurang-kurangnya 11 undang-undang syariah utama termasuk undang-undang baharu dan pindaan sedia ada.“Penggubalan Akta Mahkamah Syariah (Bidang Kuasa Jenayah) 1965 atau Akta 355 merupakan sebahagian pelan tersebut. Selain pindaan Akta 355, kerajaan merancang menggubal beberapa undang-undang syariah termasuk Rang Undang-Undang (RUU) Wakaf, RUU Kawalan Dana Sekatan Pegembangan Agama Bukan Islam, RUU Mufti, RUU mahkamah Syariah dan lain lain untuk diperinci.”


Kabinet akan bincang isu kerakyatan anak wanita warga Malaysia kelahiran luar negara

Mesyuarat Kabinet esok dijangka memperincikan langkah-langkah berhubung isu ibu warganegara Malaysia yang anak mereka dilahirkan di luar negara hasil perkahwinan dengan rakyat asing tidak mendapat kerakyatan kerana tiada peruntukan dalam Perlembagaan Persekutuan membolehkannya.Menteri Luar Saifuddin Abdullah berkata dalam isu ini pokok pangkalnya kerajaan bersedia untuk melihat secara terperinci dari segi dasar berkaitan hal ini untuk membantu menyelesaikan masalah ini dengan cara yang sebaik-baiknya.“Kabinet telah memutuskan supaya mesyuarat esok mengundang Peguam Negara Idrus Harun untuk memberikan nasihat tentang cara bagaimana kita harus selesaikan.“Ia (isu itu) mendapat sambutan yang sangat positif daripada rakan-rakan Kabinet. Perkara ini merupakan isu yang sangat serius. Ia adalah isu diskriminasi dan hak asasi manusia,” katanya kepada pemberita selepas menerima petisyen dan surat terbuka kepada Kabinet dari Family Frontiers Malaysia di luar Parlimen hari ini.Beliau berkata perkara itu telah dibawa dalam mesyuarat Kabinet minggu lepas oleh Menteri Pembangunan Wanita, Keluarga dan Masyarakat Rina Mohd Harun.Saifuddin berkata semalam Menteri Dalam Negeri Hamzah Zainudin ketika menggulung perbahasan kementeriannya di Dewan Rakyat telah menyebut dengan jelas bahawa kerajaan akan merujuk perkara ini kepada Majlis Raja-Raja dengan hasrat melaksanakan pindaan Perlembagaan.“Ini kerana di bawah Perlembagaan, hal ehwal kerakyatan itu membabitkan perkenan daripada Majlis Raja-Raja,” katanya.Ditanya mengenai kemungkinan Kabinet menasihati peguam negara untuk menarik balik rayuan itu esok, Saifuddin berkata peguam negara adalah penasihat kepada kerajaan dan mereka akan membincangkan aspek teknikal esok.Pada 9 September lepas, Mahkamah Tinggi Kuala Lumpur memutuskan bayi dilahirkan di luar negara oleh wanita Malaysia yang berkahwin dengan warga asing secara automatik berhak mendapat kerakyatan negara ini.Hakim Mahkamah Tinggi Akhtar Tahir memutuskan perkataan “bapa” dalam Jadual Kedua Perlembagaan Persekutuan perlu bermaksud dan termasuk ibu.Bagaimanapun pada 13 September lepas, kerajaan memutuskan untuk mengemukakan rayuan untuk membatalkan keputusan Mahkamah Tinggi itu.Family Frontiers merupakan pertubuhan bukan kerajaan yang membela ibu-ibu yang terkesan dengan undang-undang kewarganegaraan berkenaan menerusi kempen #TarikBalikRayuan.


Thai AirAsia X fail permohonan muflis

Syarikat penerbangan tambang murah dan jarak jauh Thai AirAsia X bersedia untuk memulakan proses pemulihan selepas permohonan bagi perlindungan kebankrapan diterima oleh mahkamah Thailand.Dalam kenyataan 19 Mei, syarikat itu berkata objektifnya ketika ini adalah untuk merombak proses pentadbiran syarikat dan menstruktur semula hutang yang ditanggungnya, sambil menambah proses itu tidak akan menjejaskan penumpang kerana operasi akan diteruskan seperti biasa.Ia juga berkata pemfailan permohonan untuk pemulihan syarikat itu bagaimanapun tidak akan memberi kesan kepada Thai AirAsia atau Asia Aviation Plc, yang merupakan entiti berbeza dengan “operasi dan laluan” berasingan.“AirAsia X Thai sudah memasuki proses pemulihan pada masa yang sesuai dengan pemulihan industri pelancongan dan negara mula dibuka semula,” kata Ketua Eksekutif Thai AirAsia X Patima Jeerapaet.Beliau turut menambah, keputusan supaya syarikat itu menjalani pemulihan adalah bagi mempertingkatkan proses pentadbiran demi kepentingan perniagaannya, terutama dari aspek pengurusan hutang syarikat yang terkesan akibat pandemik sejak dua tahun lalu.Patima turut menyuarakan keyakinannya bahawa pihak berkepentingan dalam syarikat penerbangan itu akan menyokong langkah yang diambil tersebut.Permohonan perlindungan kebankrapan Thai AirAsia dikemukakan pada 17 Mei lalu dan diterima oleh Mahkamah Kebankrapan Pusat negara itu pada 18 Mei.Syarikat itu juga sedang berusaha untuk memperkenalkan penerbangannya ke Korea Selatan dan Jepun mulai Jun depan selain turut merancang meluaskan operasi termasuk penerbangan yang lebih kerap dan laluan baru penerbangan selaras dengan permintaan.


Keluar dari tempurung

Pada tahun 1968 aku mengambil peperiksaan Senior Cambridge (SC) dan Malaysian Certifficate of Education (MCE).Peperiksaan akhir tingkatan lima ini dikendalikan oleh kementerian pelajaran di Malaysia dengan kerjasama lembaga peperiksaan Cambridge University, United Kingdom (UK).Kertas jawapan kami diterbangkan ke UK untuk diperiksa dan diberi markah.Hampir empat bulan kami wajib menunggu keputusan.Hanya Bahasa Melayu dan Sastera Melayu yang diperiksa oleh guru tempatan.Justeru bayaran untuk SC dan MCE agak mahal iaitu sebanyak 90 ringgit.Aku sudah bersedia untuk mengambil peperiksaan ini.Semenjak tingkatan empat aku duduk di asrama yang hanya lima minit menapak ke Sekolah Menengah Undang Jelebu (SMUJ).Aku membuat persediaan yang rapi. Mengulang dan membaca.Persediaan yang lumayan, asrama ada lampu elektrik, air paip dan bilik bacaan.Bukan duduk di rumah guru Sekolah Melayu Amar Penghulu. Membaca pakai lampu pelita. Mandi guna air perigi.Ketika itu aku gila membaca. Perpustakaan jadi tempat rehat. Banyak buku yang aku pinjam. Banyak juga buku dari perpustakaan yang tidak aku pulangkan.Pada permulaan memasuki tingkatan lima aku dilantik untuk menjadi “prefect” atau pengawas. Aku diberi lencana untuk dipasang pada baju. Aku merasa bangga.Satu hari semunya berubah. Aku dipanggil ke pejabat guru besar.“You gave a bad example… you know what you have done?” Guru besar memandang tepat ke muka aku.Aku tunduk tidak bersuara. Aku memulangkan kembali lencana pengawas kepada guru besar.Status pengawas ini diambil kembali oleh guru besar Mister Francis Xavier.Ini kerana aku mengambil banyak buku dari perpustakaan. Aku gagal memulangkannya kembali.Buku-buku ini tersusun dalam lokar aku di asrama. Aku berniat hendak membuat perpustakaan sendiri dengan mencuri buku dari perpustakaan.Tapi babak “niat baik jalan salah” ini tidak mematahkan semangat aku untuk terus membaca.Di asrama penghuni wajib semua ke katil jam 11.00 malam. Lampu akan padam.Tapi ada beberapa orang yang dalam tingkatan lima termasuk aku akan “menyeludup” untuk terus membaca di bilik bacaan hingga melintas jam 12.00.Hidup di asrama ini agak rutin.Rabu dan hujung minggu saja warga asrama boleh dibenarkan masuk ke pekan Kuala Klawang untuk berjalan-jalan atau menonton wayang di Panggung Ruby.Aku tidak merasa terkurung kerana kawasan asrama dan kawasan sekolah cukup luas untuk bermain, bersukan atau bercanda-canda.Aku ingat lagi Mr Balasubramaniam guru mata pelajaran sejarah turun dengan kereta Volvo merah pada hari Sabtu dari Seremban untuk memberi kuliah tambahan.Aku ingat juga Mister Tay guru kelas “form five arts” yang juga guru ilmu alam memberi kuliah tambahan.Guru-guru ini bertungkus-lumus agar kami anak murid SMUJ yang majoritinya Melayu mencapai kejayaan dalam peperiksaan.Dua guru ini amat-amat kami hormati. Mereka penuh dedikasi mahu memberi kami pencerahan.Mereka bersungguh-sungguh mahu menyampaikan ilmu pengetahuan kepada kami.Dua guru ini adalah guru pertama memiliki ijazah dari Universiti Malaya yang mengajar di SMUJ.Kami murid-murid merasa bangga kerana dua orang guru kami lulusan universiti. Mereka berijazah bukan dari maktab perguruan.Dalam kelas kami selalu berbisik-bisik dan berborak sesama sendiri tentang berapa agaknya gaji guru lulusan universiti ini.Pada tahun 1968 universiti ini tidak pernah masuk dalam perbualan kami murid di SMUJ.Aku ada dengar nama Universiti Malaya. Di ceruk mana di Kuala Lumpur letaknya kami tidak tahu.Sebelum peperiksaan sekolah mengadakan “mock exam” periksa olok-olok untuk melatih agar kami semua bersedia ketika peperiksaan betul-betul berjalan.Ini untuk menyediakan jati diri kami ke dalam suasana peperiksaan. Ketika peperiksaan berjalan guru penyelia bukan dari sekolah kami.Peperiksaan berjalan lancar tiga minggu pada bulan September 1968.Sesudah peperiksaan SC/MCE cuti panjang sekolah belum bermula.Ketika ini masa yang terbaik untuk kami datang ke sekolah dan tak perlu belajar. Pelajar tingkatan lima dan tingkatan tiga selesai periksa.Masa berbulan madu di sekolah.Kami seronok bermain dam, ular dan tangga serta daun terup.Sebulan lebih suasana indah yang tak akan datang kembali.Perasaan lapang tanpa tanggungjawab. Semua tugas sebagai pelajar sudah beres. Tugas pergi ke sekolah untuk menyempurnakan kehendak hati ibu bapa selesai.Kami hanya menunggu keputusan yang akan sampai tahun depan.Untuk murid tingkatan lima, hari sebelum cuti panjang bermula adalah hari akhir kami di sekolah. Bila sekolah di buka kembali kami sudah menjadi warga asing.Selamat tinggal kami adalah selamat tinggal kali terakhir untuk SMUJ.Tempat terkencing lagi dikenang inikan pula tempat lencana pengawas dicabut dari baju.Ketika ini aku ada buku autograf.Kawan-kawan akan menulis kata-kata ingatan dalam buku bersaiz A4 ini.Buku dari kertas lukisan ini aku buat sendiri.Hasil dari ilmu belajar mengikat dan menggam buku dalam kelas lukisan.Dalam umur yang muda aku tidak ada apa-apa rancangan. Sebenarnya aku tidak pernah merancang masa hadapan hidup aku.Apa yang sampai akan sampai. Apa yang datang akan datang.Hidup penuh gembira atau “joie de viver” atau “enjoi de menjoi”.Aku ingat lagi kawan-kawan asrama mengumpul baju mengikat beg untuk pulang ke kampung masing-masing.Aku ingat lagi petang itu kami mengucap selamat jalan di Perhentian Bas Lim dalam pekan Kuala Klawang.Ada yang pulang ke Kenaboi, Peradong, Gagu dan ada yang pulang ke Petasih.Paling jauh Ahmad Babar atau yang kami gelar Mat Burn. Dia pulang ke Durian Tipus, wilayah bersempadan dengan Karak, Pahang.Aku pulang ke Kampung Chenor, dua batu setengah dari pekan Kuala Klawang.Seminggu kemudian aku merasa bosan duduk di kampung.Lalu aku berbasikal berjumpa dengan Lee Keong kawan sekelas aku.Keluarga Lee Keong duduk di berek kerajaan di Kaman Keling.Ayahnya, Lee Senior pekerja Public Work Department (PWD).“Boring.. nothing to do.” Lee Keong membuka salam.Dalam kepala aku sudah ada satu rancangan.Tapi aku tak tahu sama ada Lee bersetuju dengan rancangan ini.Aku merancang untuk mengembara dengan “hitch-hiking” tumpang-tumpang kereta dari tepi jalan.“Mari kita hitch hike. Kakak aku ada di KL seorang, di Batu Gajah, Perak seorang. Mrs Ali… ada di Kangar.” Aku membuka jalan untuk memberahikan Lee.“Good idea Isham.” Lee Keong dengan cepat menyokong rancangan aku.“Tapi.. kita takda duit.” Aku mencelah. Mata aku memandang Lee.“How much?”“Kita perlu duit… kurang-kurang 20 ringgit duit poket nak berjalan.” Aku menerangkan.“Let’s do job week.” Lee Keong mencadangkan.Job week atau minggu kerja adalah budaya pengakap.Kami berdua pengakap maka kami tahu cara pengakap mengumpul dana.Kami sudah beberapa kali melakukannya. Kami sudah arif.Bezanya kali ini kami minta kerja dan duit bayaran bukan untuk dana pengakap tapi masuk saku kami.“When to start?” Lee Keong bertanya.“My house first.. tomorrow.”Aku ingat lagi esok petang Lee Keong berbasikal datang ke rumah aku di Kampung Chenor.Aku sudah beri tahu emak aku tentang rancangan aku nak berjalan ke Perlis. Malah aku membesarkan cerita yang aku nak masuk sampai ke Siam.Aku beritahu Cikgu Zaleha yang kami akan membuat apa saja yang diminta dengan syarat ada bayaran.Bayaran terpulang kepada tuan rumah. Ini budaya dan cara job week.Petang itu Cikgu Zaleha meminta kami membersihkan laman, merumput dan kemudian meratakan sebuah busut kecil depan rumah.Ini rumah baru Cikgu Zaleha yang dibina atas bekas kebun getah.Beres. Petang itu kami dapat lima ringgit seorang.Esoknya aku dan Lee berbasikal ke pekan menuju ke rumah Mister Hussein, ketua jurutera PWD Jelebu.Rumah di atas bukit tidak jauh dari sekolah lama kami.Aku kenal baik keluarga ini kerana isteri dan Nelly anak gadis Mister Hussein adalah teman Cikgu Zaleha. Mereka semua berkenalan dalam Women’s Institute (WI).Kami diminta menyiram dan membersihkan kebun bunga. Ketika kami sedang bekerja datang pula isteri OCPD Jelebu melawat keluarga Mister Hussein.Lalu kami nyatakan niat kami. Sang isteri mempelawa kami datang esoknya ke rumah OCPD di atas bukit belakang rumah pasung.Petang itu kami dapat lagi lima ringgit seorang.Esoknya aku dan Lee menapak naik bukit ke rumah OCPD.Isteri OCPD sudah tahu apa niat kami. Kami diminta membersihkan pembidang buluh yang berhabuk. Kemudian kami diminta membersihkan kawasan rumah.Sebenarnya isteri OCPD ini sengaja nak bantu kami berdua kerana Tuan OCPD ada pembantu rumah dan tukang kebun.Sebaik saja kami selesai Tuan OCPD sampai. Dia hairan melihat kami berdua.“Sapa budak-budak ni?” Tuan OCPD bertanya pada isterinya dengan gaya mata-mata.“Pengakap Job Week.” Isteri menerangkan.“Tengok betul-betul. Ada surat ke?” OCPD memandang kami.Aku merasa cuak juga kerana ini bukan job week.“Kelmarin dia orang ni buat kerja di rumah Tuan Hussein atas bukit… jumpa mereka di sana.” Isteri OCPD bercakap sambil menghulurkan kepada aku 10 ringgit.Kami beredar. Aku merasa cuak dengan Tuan OCPD ini kerana kami bukan pengakap dan duit ini bukan untuk job week.Kami kira duit yang terkumpul. Masih tidak cukup.“Aku rasa tak cukup… aku leh minta tambah daripada emak aku.” Aku terus mempertahankan cita-cita.“Tak pa.. minggu depan my father akan jual babi dua ekor… I will ask from him.”Lee meyakinkan aku.Aku juga yakin kerana aku tahu Lee Senior ada memelihara beberapa ekor babi.Aku sudah beberapa kali datang melihat kandang babi ini.Melawat kandang babi Lee Keong menjadi salah satu tarikan ketika kami budak-budak hostel jika berjalan ke Kaman Keling pada tahun 1968.Dana sudah cukup. Kami perlu meminjam khemah dari guru pengakap SMUJ Mister Gama Khan.Guru pengakap ini kenal kami berdua. Malah kami berdua ini adalah pengakap yang paling setia mengikuti segala program.Kami pernah berkhemah tiga malam di Batu Empat di Port Dickson. Kami pernah berkhemah empat malam di Bukit Tangga.Kami pernah berkelah di Jeram Toi Jelebu.Semua ini program yang dikendalikan oleh Mister Gama Khan.Justeru meminjam khemah sekolah walaupun kami sudah bukan lagi murid sekolah tidak menjadi halangan kepada Mister Gama Khan.Khemah ini perlu jika kami tidak ada tempat menumpang tidur.“Where are you going?” Mister Gama Khan bertanya.“North… until Siam.” Aku dengan bangga menjawab.“Good luck.”“We will visit Mister Tay in Taiping and Mrs Ali in Kangar.” Aku mula mengatur rancangan.“Don’t forget Kuala Kangsar… my home town.” Mister Gama Khan memberi ingatan.Minggu depan aku dan Lee Keong akan memulakan hitch hiking ke Utara Tanah Melayu.Aku tak sabar nak bergerak hendak meninggalkan Jelebu dan melihat feri ke Pulau Pinang.Ke wilayah yang belum pernah aku jejaki.Aku hendak keluar dari tempurung selamat aku di Jelebu.


Lebih 150 penunggang khidmat penghantaran terlibat nahas dari Mac hingga Jun 2020

Lebih 150 kes kemalangan jalan raya melibatkan penunggang motosikal perkhidmatan penghantar makanan direkodkan dari Mac hingga Jun 2020, menurut statistik Pertubuhan Keselamatan Sosial (Perkeso).Ketua Bahagian Pencegahan, Perubatan dan Pemulihan Perkeso Azlan Darus berkata pengembangan ekonomi gig dan perkhidmatan e-hailing semasa penularan wabak Covid-19 ketika ini, telah menyebabkan peningkatan kemalangan membabitkan penunggang e-hailing.“Jumlahnya terus meningkat dan menjelang hujung tahun ini, semakin banyak kemalangan berlaku, maka atas faktor inilah, isu pekerjaan yang berkaitan dengan keselamatan adalah penting untuk ditangani dari aspek perlindungan dan pencegahan,” katanya dalam ucaptama pada persidangan maya Vision Zero Webinar Series: Work-Related Road Safety (Keselamatan Jalan Raya Berkaitan Kerja) hari ini.Webinar anjuran bersama Perkeso dan Institut Penyelidikan Keselamatan Jalan Raya Malaysia (Miros) ini merupakan sebahagian daripada inisiatif badan terlibat di bawah Vision Zero Malaysia.Menurut Azlan kes kemalangan semasa ulang alik ke tempat kerja telah meningkat hampir 83% dalam tempoh 10 tahun lepas iaitu dari 20,810 kes pada 2009 kepada 38,142 pada 2019 dan jumlah kematian tiga kali ganda lebih tinggi berbanding kematian industri pada tahun 2020.Katanya, kajian sosial Perkeso menunjukkan bahawa lebih 55% kemalangan pekerja berlaku dalam jarak 5km dari destinasi ke tempat kerja dan 65% kemalangan dalam perjalanan melibatkan orang muda berusia di bawah 40 tahun, dengan 80% daripadanya adalah lelaki.“Sebilangan besar kemalangan berlaku akibat keletihan dan kerana bergegas hendak ke destinasi tepat pada waktunya. Setiap tahun, lebih RM1 bilion pampasan dibayar untuk kecederaan dan kematian akibat kemalangan jalan raya.“Bagaimanapun, kesan kemalangan semakin mendalam. Melampaui aspek wang pampasan, ia mencetuskan kesan psikologi dan sosial dalam kalangan keluarga dan masyarakat di negara ini,” katanya.Sementara itu, Ketua Pegawai Eksekutif Perkeso Mohammed Azman Aziz Mohammed dalam ucapan alu-aluannya berkata dalam usaha memperkukuhkan perlindungan keselamatan sosial kepada individu yang bekerja sendiri termasuk pekerja gig yang berdepan penularan wabak Covid-19, Perkeso merangka tiga program bersesuaian bagi individu yang bekerja sendiri sebagai perlindungan sosial di bawah pelbagai pakej rangsangan ekonomi negara.Inisiatif di bawah peruntukan Akta Keselamatan Sosial Pekerjaan Sendiri 2017 itu adalah PenjanaGig, SPS Lindung dan SPS Prihatin Wanita.“Program-program ini memberi perlindungan kepada individu berinsurans bekerja sendiri daripada kecederaan pekerjaan termasuk penyakit pekerjaan dan kemalangan semasa menjalankan aktiviti berkaitan pekerjaan,” katanya.


10 saksi dipanggil pada perbicaraan kes Ahmad Maslan

Pihak pendakwaan akan mengemukakan 10 saksi pada perbicaraan kes ahli Parlimen Pontian Ahmad Maslan yang didakwa atas dua pertuduhan gagal mengisytiharkan RM2 juta yang diterima daripada Najib Tun Razak kepada Lembaga Hasil Dalam Negeri (LHDN) dan memberi penyataan palsu kepada Suruhanjaya Pencegahan Rasuah Malaysia (SPRM).Timbalan Pendakwa Raya Mohd Mukhzany Fariz Mohd Mokhtar yang mengetuai pasukan pendakwaan berkata pihak pendakwaan telah menyerahkan penyataan-penyataan saksi kepada mahkamah dan pasukan pembelaan, awal bulan lepas.Perbicaraan kes itu akan didengar di hadapan Hakim Mahkamah Sesyen Kuala Lumpur Azman Ahmad.Sebelum ini, perbicaraan kes ahli Parlimen itu ditetapkan pada 16 dan 23 Oktober serta 6 November (hari ini), bagaimanapun prosiding telah dilapangkan susulan pelaksanaan Perintah Kawalan Pergerakan Bersyarat (PKPB).“Pihak pendakwaan menerima e-mel daripada mahkamah baru-baru ini yang memaklumkan pengurusan kes ditetapkan pada 27 November ini bagi menetapkan tarikh perbicaraan baharu,” katanya ketika dihubungi Bernama hari ini.Peguam Hamidi Mohd Noh yang mengetuai pasukan pembelaan ketika dihubungi turut mengesahkan perkara itu.Ahmad didakwa telah melibatkan diri dalam pengubahan wang haram dengan cara tidak melaporkan pendapatan sebenar berjumlah RM2 juta yang diterima daripada bekas perdana menteri itu kepada LHDN dalam Borang Nyata Cukai Pendapatan Bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967.Beliau dituduh telah menerima wang tersebut, yang dipercayai sebagai hasil daripada aktiviti yang menyalahi undang-undang, melalui cek AmIslamic Bank Berhad bertarikh 27 November 2013, dan cek itu telah ditunaikan sendiri oleh Ahmad, pada hari sama.Sebelum ini, perbicaraan kes ahli Parlimen itu ditetapkan pada 16 dan 23 Oktober serta 6 November (hari ini), bagaimanapun prosiding telah dilapangkan susulan pelaksanaan Perintah Kawalan Pergerakan Bersyarat (PKPB).Perbuatan itu didakwa dilakukan di LHDN, Cawangan Duta, Kompleks Pejabat Kerajaan, Jalan Tuanku Abdul Halim, di sini, pada 30 April, 2014.Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.Bagi pertuduhan kedua, Ahmad didakwa telah memberi penyataan palsu kepada SPRM semasa percakapannya dirakam oleh pegawai penyiasat SPRM iaitu Ketua Penolong Kanan Penguasa Mohd Zairi Zainal, berhubung isu itu di bilik sidang media, Bangunan Parlimen, Jalan Parlimen, di sini antara 2.45 petang hingga 3.30 petang pada 4 Julai 2019.Pertuduhan mengikut Seksyen 32(8)(c) Akta Pencegahan Pengubahan Wang Haram yang membawa hukuman denda tidak melebihi RM3 juta atau penjara maksimum lima tahun atau kedua-duanya, jika sabit kesalahan.


Sorry.


Kebanyakan negara EU mengalami kemelesetan pada suku keempat 2022

Pesuruhjaya Ekonomi Eropah Paolo Gentiloni memberi amaran pada Jumaat bahawa prospek untuk tahun depan "semakin lemah dengan ketara" dengan kebanyakan negara Kesatuan Eropah (EU) akan mengalami kemelesetan pada suku keempat tahun ini.
Ekonomi EU kini "di titik perubahan", Xinhua memetik Gentiloni sebagai berkata.
Beliau berucap pada sidang akhbar di Brussels sejurus selepas Suruhanjaya Eropah mengumumkan bahawa ia telah mengurangkan unjuran pertumbuhan ekonomi untuk tahun depan.
Untuk musim luruh Suruhanjaya Eropah mengunjurkan penurunan keluaran ekonomi dalam tiga bulan terakhir tahun ini dan bulan pertama 2023. Ketidaktentuan yang meningkat, tekanan harga tenaga yang tinggi, pengurangan kuasa beli isi rumah, persekitaran luaran yang lebih lemah dan syarat pembiayaan yang lebih ketat dijangka membawa EU, kawasan euro dan kebanyakan negara anggota, ke dalam kemelesetan pada suku terakhir 2022.
Untuk 2023 secara keseluruhan, pertumbuhan KDNK sebenar di EU dan kawasan euro adalah pada 0.3% - susut di bawah 1.5% dan 1.4% yang dijangkakan dalam unjuran sebelumnya dari Julai.
"Lonjakan harga tenaga dan inflasi yang berleluasa kini mengambil alih dan kami menghadapi tempoh yang sangat sukar dari sudut sosial dan ekonomi," tegas Gentiloni.
"Selepas separuh pertama tahun yang mengejutkan, ekonomi EU kehilangan momentum pada suku ketiga, dan data tinjauan terbaru menunjukkan penguncupan untuk musim sejuk," katanya.
Di samping itu, inflasi terus meningkat lebih cepat daripada jangkaan. Tekanan harga yang semakin pantas dan meluas dalam sepuluh bulan pertama tahun ini telah menggerakkan jangkaan puncak inflasi ke suku keempat tahun ini, dan menaikkan unjuran kadar inflasi tahunan kepada 9.3% di EU dan 8.5% di kawasan euro. Inflasi dijangka menurun pada 2023, tetapi kekal tinggi pada 7.0% di EU, dan 6.1% di kawasan euro.


Kerajaan akan rungkai semula perjanjian penyelesaian AS$3.9 bilion dengan Goldman Sachs

Kerajaan sedang merungkai semula perjanjian penyelesaian AS$3.9 bilion (RM17.25 bilion) yang dicapai antara pentadbiran terdahulu dan bank pelaburan Amerika Syarikat (AS), Goldman Sachs berhubung skandal kewangan 1MDB, lapor Bernama semalam.
Perdana Menteri Anwar Ibrahim berkata pasukan petugas kerajaan yang meneliti isu 1MDB sedang merungkai perjanjian 2020 dengan Goldman, sambil menambah bahawa ia adalah soal mendapatkan semula dana awam, lapor Bernama.
“Saya bersetuju (dirungkai semula), kerana dari awal saya anggap perjanjian ini dibuat secara gopoh gapah, maka ia timbulkan banyak persoalan... kerana kita harus diberi banyak,” Anwar dipetik sebagai berkata oleh Bernama.
Pihak berkuasa Malaysia dan AS menganggarkan kira-kira AS$4.5 bilion telah dicuri daripada 1MDB antara 2009 dan 2014, dalam skim merentas dunia yang membabitkan pegawai kerajaan dan perbankan peringkat tinggi di Malaysia dan tempat lain.
Goldman telah membantu 1MDB mengumpul AS$6.5 bilion dalam dua tawaran bon, memperoleh sendiri AS$600 juta dalam bentuk yuran, menurut Jabatan Kehakiman AS.
Sejak memegang jawatan November lalu, Anwar telah berusaha untuk merungkai semula keputusan kerajaan terdahulu mengenai 1MDB dalam usaha untuk mendapatkan balik wang yang digelapkan daripada dana itu.
Pada Februari, Abu Dhabi's International Petroleum Investment Co dan unitnya Aabar Investments PJS bersetuju untuk membayar Malaysia sebanyak AS$1.8 bilion sebagai penyelesaian kepada pertikaian undang-undang berasingan mengenai 1MDB.
1MDB menjadi subjek utama siasatan rasuah dan pengubahan wang haram di sekurang-kurangnya enam negara.
Bulan lalu, bekas pegawai bank Goldman Roger Ng dijatuhi hukuman penjara 10 tahun oleh mahkamah AS, selepas disabitkan bersalah membantu merompak berbilion dolar daripada 1MDB.


PM belum dapat ilham untuk bubar Parlimen

Ketika spekulasi mengenai tarikh Pilihan Raya Umum Ke-15 semakin kencang, Ismail Sabri Yaakob belum membuat keputusan bila beliau akan membubarkan Parlimen.
Perdana menteri berkata sebarang keputusan mengenai tarikh pembubaran Parlimen bergantung kepada perbincangan dalam kalangan pemimpin tertinggi Umno pada 30 September ini.
“Pada 30 hari bulan, petang ada (mesyuarat) top five dan biro politik, malam ada MT (Mesyuarat Tertinggi). Jadi kita tunggulah," katanya pada sidang media di akhir lawatan kerja empat hari ke Amerika Syarikat.
Ismail yang juga naib presiden Umno, berkata beliau belum mendapat maklumat mengenai agenda mesyuarat MT Umno.
"Saya pun tak tahu apa agenda MT dan sebagainya. Jadi malam tu lah kita akan bincang," katanya.
Top five merujuk kepada presiden, timbalan presiden dan tiga naib presiden Umno.
Ditanya sama ada beliau sudah mendapat ilham bila akan membubarkan Parlimen semasa berada di bandar raya ini dan adakah ia semakin dekat, Ismail menjawab “belum lagi.”
“Saya berjalan di sekitar Central Park dan kagum dengan bagaimana kawasan hijau seluas 832 ekar di tengah-tengah bandar raya ini dikekalkan dan dipulihara" katanya.
Perdana menteri berkata jika di Malaysia, pasti akan ada cadangan di atas meja beliau untuk membangunkan kawasan seumpama itu.
"Saya mendapat inspirasi bagaimana untuk memulihara kawasan hijau kita. Namun untuk pilihan raya, saya tidak mendapat apa-apa inspirasi,” katanya sambil tersenyum.


Undi percaya pada PM dijadualkan pada 7 September, kata menteri

Usul undi percaya terhadap Perdana Menteri Muhyiddin Yassin dijadualkan berlangsung pada 7 September ini, kata Menteri Komunikasi dan Multimedia Saifuddin Abdullah, ketika banyak khabar angin mengatakan ia akan diadakan lebih awal.Ahli Parlimen Indera Mahkota itu berkata, perkara itu berdasarkan aturan mesyuarat Parlimen yang sudah ditetapkan.“Buat masa sekarang, ini tarikhnya, dan notis dikeluarkan oleh speaker Dewan Rakyat supaya ia diadakan pada 7 Sept,” kata Saifuddin pada sidang media secara dalam talian hari ini.Dewan Rakyat seharusnya mula bermula pada awal September, akan tetapi Presiden Umno Ahmad Zahid Hamidi dan pembangkang Pakatan Harapan (PH) terus mendesak supaya diadakan lebih awal.Ini susulan tindakan Zahid, bekas perdana menteri Najib Razak dan beberapa ahli Parlimen Umno menghantar akuan bersumpah (SD) kepada Yang di-Pertuan Agong menyatakan tidak lagi menyokong Muhyiddin dan kerajaan Perikatan Nasional (PN).Apabila didesak berkenaan isu pandangan Istana Negara yang mahu sidang diawalkan, Saifuddin berkata beliau  terikat dengan undang-undang yang melindungi rahsia-rahsia rasmi.“Saya akan melakukan kesalahan mengikut Akta Rahsia Rasmi jika saya menjawab soalan anda. Malangnya, saya tak boleh menjawab soalan itu,” katanya.“Ada banyak kemungkinan dalam politik, namun secara rasminya tarikh yang ada ialah pada 7 September.”Saifuddin berkata usul percaya itu akan dibawa sama ada oleh Muhyiddin sendiri, timbalannya Ismail Sabri Yaakob atau menteri lain yang diarahkan kabinet.Katanya kabinet juga masih membincangkan bagaimana usul itu akan dikendalikan, termasuk kemungkinan Muhyiddin akan diberi peluang berucap sebelum pengundian dijalankan.Dalam perkembangan berkaitan Saifuddin berkata, parti-parti dalam PN kekal menyokong Muhyiddin sebagai perdana menteri.Katanya, walaupun tidak menyertai mesyuarat yang diadakan di Bangunan Perdana Putra di Putrajaya semalam, beliau dimaklumkan mengenai perkara itu.“Pertemuan itu menyaksikan semua ketua parti-parti menyatakan mereka kekal menyokong dan istiqamah kepada kerajaan serta Muhyiddin Yassin untuk memimpin negara,” katanya pada sidang media mengenai keselamatan siber secara dalam talian hari ini.PN dianggotai oleh Bersatu PAS, Star, Gerakan dan SAPP.Sementara MCA dan MIC dari Barisan Nasional (BN) kekal menyokong Muhyiddin dan kerajaan PN.


Mencari arah politik

Dalam tahun 1969, di Stesen Kereta Api Kuala Lumpur ada sebuah bar di sebelah kiri pintu masuk.
Bar ini adalah watak peninggalan kolonial Inggeris. Di sebelah bar ada kedai serbaneka. Ada rokok, gula-gula, kudapan dan jajan.
Kiosk ini ada juga menjual akhbar dan majalah dari dalam dan luar negara. Novel Melayu dan Inggeris bergantungan untuk menjadi teman dalam kereta api.
Mastika, Majalah Filem dan Dian adalah antara majalah Melayu yang tergantung di kiosk ini.
Majalah Inggeris seperti Reader’s Digest, Times, Newsweek dan Life ada tergantung untuk dibeli.
Ada juga majalah Inggeris khusus untuk lelaki sahaja, Playboy dan Penthouse.
Gambar perempuan Orang Putih separuh bogel menjadi hiasan muka kulit majalah. Dua majalah ini dibungkus dengan plastik nipis untuk menghalang dari dibuka tanpa membeli.
Petang itu ketika menunggu kereta api Kuala Lumpur ke Butterworth bergerak aku merapati kiosk ini.
Ketika membelek-belek aku ternampak majalah Companion dan akhbar tabloid Banteng.
Aku beli dua majalah ini. Aku ingin membacanya dalam kereta api. Aku tidak tahu terperinci tentang latar belakang majalah dan akhbar yang aku beli.
Aku membeli Banteng kerana tertulis, akhbar rasmi Parti Rakyat Malaysia (PRM).
Dari Utusan Malaysia aku tahu PRM ini parti yang  dipimpin oleh Ahmad Boestamam.
Manakala Companion dalam bahasa Inggeris ada tulisan Dr M K Raja Kumar dan  Dr Tan Chee Koon.
Aku membeli majalah Companion kerana aku pernah mendengar nama Dr Tan Chee Koon.
Sosok ini ketua pembangkang dalam Parlimen Malaysia. Siapa M K Raja Kumar aku tidak tahu.
Aku juga pernah membaca di Utusan tentang seorang pemimpin PRM bernama Kassim Ahmad yang juga  menulis sajak.
Mengikut laporan Utusan ada sajak Kassim mengatakan tuhan sudah mati.
Untuk aku kematian tuhan ini amat menarik. Justeru ini menjadikan akhbar PRM menarik hati aku untuk membaca.
Dua bahan bacaan ini jelas bacaan  politik. Aku bawa pulang ke Dorm 20.
Kuliah dan kelas di Malay College Kuala Kangsar (MCKK) bermula kembali. Budak koleq kini  masuk penggal ke tiga.
Aktiviti Selasa (Tuesday Activities) semakin rancak.
Ini aktiviti wajib untuk semua  pelajar MCKK. Sama wajib seperti datang ke kuliah, datang ke prep atau berjemaah Sembahyang Jumaat.
Aku sudah memilih Kelab Debat dan Hal Ehwal Semasa atau Debating Club and Current Affairs.
Aku rasa inilah kelab yang paling hampir dengan naluri jiwa aku.
Kelab ini membuka dan mencabar fikrah aku tidak seperti pasukan kadet atau pengakap.
Fikrah muda aku mula mencari jalan keluar dan merayau-rayau dengan keberahian ingin tahu.
Lambakan bacaan semakin banyak. Far Eastern Economic Review (FEER ) majalah mingguan dari Hong Kong ini menjadi bacaan wajib aku setiap minggu.
FEER ini aku baca untuk mengetahui hal ehwal semasa wilayah Asia.
Manakala Times dan Newsweek untuk laporan dunia luar.
Tahun 1969, Perang Vietnam sedang berlangsung.
Protagonis utama perang ini ialah Presiden Nixon dan Henry Kessinger dari Amerika Syarikat (AS).
Manakala yang  melawan AS ialah Ho Chih Minh dari Vietnam Utara.
Sosok yang disokong oleh AS ialah Presiden Nguyen Van Thieu dari Vietnam Selatan.
Juga ada Mao Zedong dari China dan Leonid Brezhnev dari Rusia.
Semua nama-nama ini mendominasi berita di akhbar dan majalah.
Nama-nama mereka menjadi sebutan juruhebah warta berita di radio.
Aku tidak dapat melarikan diri daripada terserempak, terbaca dan terlihat gambar sosok-sosok ini.
Aku hanya membaca apa yang berlaku secara apa yang tersurat.
Pemahaman pembacaan aku tidak mendalam.
Aku tidak ada analisa apa yang tersirat.
Aku tidak memiliki apa-apa pegangan tentang apa yang sedang berlaku di luar negara.
Ini agak berbeza daripada pemahaman aku tentang apa yang berlaku dalam negara. Terutamanya selepas tragedi 13 Mei.
Untuk aku 13 Mei ini membuka fikrah untuk memahami masyarakat di sekeliling.
Tanpa aku sedari aku adalah generasi yang menyaksikan 13 Mei.
Buktinya aku melihat sendiri bangunan yang terbakar di Kuala Lumpur kerana Melayu dan Cina bergaduh.
Sesudah 13 Mei dari Utusan aku terbaca tentang dua orang wakil rakyat PRM ditahan mengikut Akta Keselamatan Dalam Negeri (ISA). Zulkifli Ismail dan Siva Kumar dua ahli Dewan Undangan Negeri (Adun) Pahang kini ditahan dalam penjara.
Mereka dikatakan menentang Tunku Abdul Rahman. Lebih dari itu aku tidak tahu.
Aku juga terbaca tentang sosok yang bernama Hamid Tuah. Sosok yang memimpin orang kampung membuka tanah di Banting Selangor. Hamid Tuah ditangkap polis.
Bila aku baca tentang Hamid Tuah kepala aku bertanya apa salahnya orang kampung  yang tidak bertanah membuka tanah untuk bercucuk tanam?
Aku hairan kenapa Hamid Tuah ditangkap? Ini soalan naif daripada aku.
Semua babak-babak ini, semua yang aku baca mempengaruhi aku untuk terus mengasah daya fikir.
Di satu petang Selasa, Syed Kadir pelajar tingkatan lima telah memeranjatkan aku.
Petang itu dalam kelab debat, Syed Kadir mengusulkan satu tajuk untuk dibincangkan.
Tajuk Syed Kadir: “Could God create a rock so heavy He could not lift it?”.  Terjemahannya: “Bolehkah Tuhan yang maha kuasa mencipta batu yang berat hingga Tuhan tidak berupaya mengangkatnya?”.
Syed Kadir melontar ayat ini kepada ahli kelab.
Aku yang baru menjadi budak koleq membuka mata. Aku mula sedar mengapa MCKK menjadi contoh gedung ilmu.
Persoalan mencabar fikrah seperti yang di lontarkan oleh Syed Kadir ini tidak pernah aku dengar di mana-mana.
Kekuasaan Tuhan petang itu dipersoalkan. Untuk aku apa yang penting pada petang itu menggambarkan keterbukaan minda budak koleq.
Perbincangan kelab debat MCKK bukan tentang hal haram atau dosa-pahala tetapi tentang konsep dan falsafah. Ini yang menarik perhatian aku.
Ayat Syed Kadir itu tidak pernah meninggalkan kepala aku.
Petang Selasa itu aku menjadi pendengar.
Mendengar para senior dan junior berhujah. Aku tidak memiliki keupayaan untuk mengeluarkan pandangan. Pembacaan aku masih terhad.
Lebih baik senyap daripada mengeluarkan kata-kata hanya kerana ingin bersuara.
Pada ketika aku tidak memahami bahawa senyap itu juga satu jawapan.
Seperti sudah dirancang buku novel untuk mata pelajaran Kesusasteraan Melayu Higher School Certificate (HSC) tahun 1969/70 ialah Atheis.
Buku ini garapan Achdiat Karta Mihardja, penulis dari Indonesia. Buku yang terbit pertama kali pada tahu 1949 ini, berulang kali aku baca sebagai persediaan untuk peperiksaan HSC.
Aku kenal baik dengan Kartini dan Rosli watak utama dalam novel ini.
Persoalan Tuhan juga muncul dalam novel ini. Tuhan dalam novel Atheis bukan diolah secara teori atau ideologi tetapi diolah sebagai plot besar.
Ini agak berbeza dari apa yang ditimbulkan oleh Syed Kadir pada petang Selasa itu.
Budak koleq dari tingkatan lima ini menimbulkan masalah ketuhanan yang lebih teoretikal.
Apa yang penting kepada aku pada petang itu ialah persoalan ada Tuhan atau tak ada Tuhan ini boleh dibincang melalui penulisan novel atau boleh didebatkan.
Hari berjalan, minggu berganti dan bulan berubah.
Perang Vietnam makin merebak. Kini bom dijatuhkan oleh AS ke Laos dan Kamboja.
Dua negara ini dibom oleh AS dalam usaha untuk mengalahkan gerila Vietcong dari Vietnam Utara.
Perang Vietnam kini merebak menjadi Parang Indochina.
Kamarudin Jaffar rakan sedarjah mencadangkan kelab debat mengadakan persidangan Pergerakan Negara-negara Berkecuali atau Non Aligned Movement (NAM) secara olok-olok.
Untuk aku ini satu cadangan yang amat menarik.
Lalu kami pecahkan diri kami kepada kumpulan Vietnam Selatan dan Vietnam Utara.
Kali ini debat kami pada hari Selasa bukan di bilik biasa kami. Kami diberi kebenaran untuk menggunakan bilik Ilmu Alam untuk membuat persidangan ini.
Secara tidak dirancang aku menjadi juru cakap National Liberation Front (NLF) yang berjuang untuk membebaskan Vietnam Selatan.
Kami bermain teater politik seolah-olah kami semua di New York berdebat di Dewan Besar Pertubuhan Bangsa-Bangsa Bersatu.
Ketika waktu makan malam prefect bertugas mengumumkan persidangan NAM. Aku merasa bangga kerana mewakili NLF, gerakan pembebasan Vietnam.
Konsep dan perkataan kolonialisme sudah aku kenali dan faham.
Tanah Melayu adalah koloni Inggeris. Pemerintah Inggeris adalah pemerintahan kolonial.
Perang Vietnam memperkenalkan aku dengan perkataan imperialisme. Daripada perdebatan ini aku mula bertemu dengan konsep imperialisme.
Pemahaman ini adalah pemahaman yang longgar. Pemahaman yang belum dipasak dengan hujah dan teori yang tuntas.
Dari Times dan Newsweek aku melihat gambar-gambar anak-anak muda lelaki dan perempuan berambut panjang dan para mahasiswa mengacung tangan menentang Perang Vietnam.
Aku juga melihat sepanduk yang mereka bawa bertulis: “Down With American Imperialism”.
Semua ini membuka mata dan hati aku.
Tahun 1969 selepas 13 Mei aku Hishamuddin Rais, semakin mencari arah untuk membuat satu pandangan dunia yang baru.


Gerakan Prihatin Johor memerlukan anda

Sudah tentu bencana banjir menjadi acara tahunan, tetapi tahun ini ia agak sedikit luar biasa cepat dan agak besar malah lebih parah bila ia berlaku dalam ancaman Covid-19 semakin meningkat.Kesan lebih teruk sebelum banjir kali ini kebanyakan rakyat sudah dalam keadaan cukup pakai sahaja akibat kesan Covid-19 sejak tahun lalu.Ramai tidak boleh selindungkan rasa kecewa bila ada segelintir ahli politik seolah tidak peduli apa berlaku sebaliknya terus memainkan politik kepartian sempit dan tak berhenti merebut kuasa.Malah lebih teruk segelintir itu cuba memaksa diadakan Pilihan Raya Umum tanpa mempedulikan negara dan keadaan rakyat.Namun, ia hanya segelintir majoriti rakyat Malaysia terus memegang manusiawi sebagai pegangan kehidupan.Ramai tampil membantu sama ada secara individu termasuk atas nama pelbagai organisasi termasuk badan bukan kerajaan (NGO).Inilah pegangan politik saya, politik tidak harus berkisar hanya soal kepartian sempit, menang atau kalah sahaja malah politik seharusnya menjadi pemudah cara bantuan rakyat.Politik sewajibnya persoalan rakyat menjadi nombor satu.Atas kesedaran tinggi dalam keadaan sangat mendesak maka terlahirlah Gerakan Prihatin Johor yang mengumpulkan sukarelawan daripada pelbagai latar belakang.Sepanjang seminggu ini berpuluh tan barangan bantuan sudah diturunkan sama ada sumbangan pelbagai pihak atau kami bantu memudahcara bantuan pihak kerajaan.Dengan kekuatan kira kira 100 lebih majoritinya anak muda kami bantu proses permindahan, penyusunan pusat pemindahan sehinggalah bantu membersih rumah pada yang kembali ke rumah masing-masing.Gerakan ini seiring dengan semangat Perikatan Nasional tetapi lebih bersifat non partisan supaya dapat merangkul lebih ramai dan pelbagai.Terbaru ada beberapa tempat air naik semula dan dalam masa yang sama ada kawasan penduduk sedang pulang mengadap rumah yang penuh berlumpur.Gerakan Prihatin Johor ingin meminta sesiapa sahaja untuk tampil membantu sama ada dari segi bantuan kewangan, bantuan barangan keperluan harian mangsa, peralatan mencuci rumah atau tampil sendiri sebagai sukarelawan.Prihatin Johor juga bersedia untuk membantu selia jika ada mana mana organisasi sedia tampil membantu tampil ke Johor.Kami akan susun kawasan bantuan dan aktiviti gotong royong.Kepada anda sila WhatsApp 60135800016.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Lebih ramai individu termasuk VIP akan dipanggil bantu siasatan kes LCS, kata Azam

Suruhanjaya Pencegahan Rasuah Malaysia (SPRM) akan memanggil lebih ramai individu termasuk dari dalam dan luar negara untuk diambil keterangan berhubung siasatan kes pembinaan Kapal Tempur Pesisir (LCS).
Ketua Pesuruhjaya SPRM Azam Baki berkata beliau turut memberi jaminan bahawa tiada pihak yang akan dilindungi dalam siasatan itu.
“Saya dapat maklumat dari pegawai penyiasat, ramai lagi saksi akan dipanggil untuk diambil keterangan, bukan sahaja di dalam negara tetapi juga melibatkan luar negara.
“Saya tidak menolak sesiapa sahaja (untuk diambil keterangan), baik VIP atau menteri yang terlibat dalam kes ini, semua akan dipanggil bagi memastikan siasatan kes dapat dijalankan,” katanya pada sidang media selepas Majlis Perbarisan Tamat Latihan Kursus Asas Pegawai SPRM Siri 26 Bil 1/2022 Penolong Penguasa P29, di Johor Bharu hari ini.
Beliau berkata demikian ketika diminta mengulas mengenai kenyataan Perdana Menteri Datuk Seri Anwar Ibrahim dua hari lepas yang menegaskan bahawa siasatan berhubung isu pembinaan LCS itu mesti diteruskan.
“Siasatan ke arah membuktikan bagaimana berlaku kehilangan wang begitu besar dalam kes LCS ini, jadi beri masa pada kita untuk menyelesaikan kes ini,” katanya.
Anwar dilaporkan sebagai berkata pendakwaan berhubung isu pembinaan LCS pada peringkat awal, sebelum ini tidak mencukupi memandangkan ia melibatkan skandal berskala besar dan ketirisan, selain pendakwaan tidak bertindak kepada orang-orang yang lebih utama yang dikatakan terlibat dalam isu perolehan LCS tersebut.
Ketika diminta mengulas mengenai Pengerusi Perikatan Nasional Muhyiddin Yassin yang mencabar SPRM menyiasat dana politik yang diterima Umno, Parti Keadilan Rakyat (PKR) dan DAP, Azam berkata pihaknya bersedia untuk menyiasat mana-mana pemimpin parti politik sekiranya terdapat aduan dan bukti salah saku rasuah.
“Kita memang perlu aduan, tetapi sekiranya apa-apa maklumat diterima, kita juga akan melihat kepada maklumat itu. Sebagai contoh, sesuatu parti mungkin tidak ada apa-apa kepentingan, tidak memerintah dan tidak ada kuasa, kalau dia memberi sumbangan, dia tidak melakukan sesuatu kesalahan pada asasnya.
“Mengikut akta kami, kalau seseorang itu mempunyai satu kuasa, dia datang dari satu parti lain, sekiranya menerima apa-apa sumbangan dari sesuatu pihak, tetapi pihak itu ada kepentingan dengan kerajaan, maka ia diklasifikasikan sebagai kesalahan rasuah yang perlu disiasat SPRM.
"Kalau sekiranya ada bukti kesalahan rasuah, kita siasatlah, tiada masalah," kata Azam.


7 dilaporkan maut akibat Covid-19

Sebanyak 1,295 kes baru Covid-19 dikesan hari ini termasuk 10 jangkitan import, menjadikan angka keseluruhan penularan dalam negara berjumlah 87,913, kata Ketua Pengarah Kesihatan Dr Noor Hisham Abdullah.Katanya, sebanyak 1,052 pesakit pulih dan dibenarkan pulang, menjadikan jumlah keseluruhan angka sembuh 72,733 kes atau 82.7%.“Selangor mencatatkan kes harian tertinggi iaitu sebanyak 481 kes atau 37.1%, diikuti Sabah 268 kes (20.7%) dan Kuala Lumpur 232 kes (17.9%),” katanya dalam sidang media harian.Noor Hisham berkata, kes aktif dengan kebolehjangkitan pula berjumlah 14,751 kes.“Daripada jumlah itu 113 pesakit di tempatkan di Unit Rawatan Rapi termasuk 53 memerlukan bantuan alat pernafasan,” katanya.Dukacita dimaklumkan terdapat tujuh lagi kematian dilaporkan, menjadikan jumlah mangsa yang maut meningkat kepada 429 orang.


JPJ lancar Op Khas Aidiladha

Jabatan Pengangkutan Jalan (JPJ) melancarkan Op Khas Hari Raya Aidiladha mulai semalam hingga Rabu depan bagi memastikan kelancaran dan keselamatan pengguna jalan raya yang pulang ke kampung sempena cuti perayaan itu.
Timbalan Ketua Pengarah (Perancangan dan Operasi) JPJ Aedy Fadly Ramli berkata dalam operasi itu, pihaknya memberi lebih fokus kepada pemandu bas ekspres dan penguatkuasaan terhadap sembilan kesalahan utama antaranya memandu laju, tidak menggunakan tali pinggang keledar serta membawa muatan berbahaya.
"Pemantauan terhadap pemandu bas ekspres akan dilakukan di 28 terminal bas utama di seluruh negara melalui kaedah penyamaran sebagai penumpang dan pemantauan di lokasi tumpuan sepanjang lebuh raya," katanya pada sidang media operasi itu di Plaza Tol Sungai Besi di Kuala Lumpur malam tadi.
Beliau berkata sepanjang tempoh operasi itu juga, JPJ akan menyita kenderaan dipandu oleh individu yang tidak memiliki lesen memandu atau lesen memandu mereka tamat tempoh.
"Kenderaan yang tamat cukai jalan juga akan disita dalam op ini," katanya.
Aedy juga menyeru orang ramai agar melaporkan sebarang kesalahan jalan raya melalui aplikasi JPJ [email protected] yang dilancarkan pada April lepas.
Beliau turut menasihati pengguna jalan raya supaya berhati-hati dan mematuhi peraturan semasa pulang ke kampung supaya selamat sampai ke destinasi.
Mengulas operasi di Plaza Tol Sungai Besi, Aedy berkata setakat 10 malam, sebanyak 330 saman dikeluarkan atas pelbagai kesalahan jalan raya dan sembilan kenderaan melibatkan lima motosikal manakala empat kereta disita kerana cukai jalan tamat tempoh serta pemandu tidak memiliki lesen.
"Dalam operasi ini juga, dua lelaki berusia 30-an ditahan kerana positif dadah," katanya.


ICC rancang buka pertuduhan jenayah perang terhadap Rusia, menurut laporan

Mahkamah Jenayah Antarabangsa (ICC) akan membuka dua pertuduhan jenayah perang terhadap Rusia yang dikaitkan dengan pencerobohan terhadap Ukraine, lapor Agensi Anadolu memetik laporan New York Times pada Isnin.
Mahkamah yang berpangkalan di Hague akan mendapatkan waran tangkap untuk beberapa warga Rusia yang dituduh menculik kanak-kanak Ukraine dan menyasarkan infrastruktur awam, lapor Times.
Kes terbabit akan menjadi pertuduhan antarabangsa pertama sejak konflik di Ukraine bermula pada 24 Februari 2022.
ICC dilaporkan melancarkan siasatan terhadap jenayah perang di Ukraine pada Mac lalu.
Bagaimanapun Rusia menafikan tuduhan jenayah perang.
Waran itu tidak mungkin membawa kepada perbicaraan kerana Moscow tidak tertakluk kepada Statut Rom, iaitu perjanjian yang mewujudkan ICC.